text: Puolustusvoimat on kannattanut julkisesti asevelvollisuuden säilyttämistä, vaikka poliittinen vaikuttaminen ei kuulu Puolustusvoimien lakisääteisiin tehtäviin. Erkki Tuomiojan mukaan politikointi on kielletty upseereilta rikoslain nojalla.


title: Keskustelu ja kritiikki Suomen puolustusvoimista

text: Puolustusvoimia on kritisoitu asevelvollisuuden kansantaloudellisten vaikutusten vääristelystä. Puolustusvoimien johto on toistuvasti esittänyt asevelvollisuuden olevan ammattiarmeijaan verrattuna kustannustehokas maanpuolustusratkaisu. Eräiden taloustieteilijöiden, mm. Roope Uusitalon ja Panu Poutvaaran mukaan asevelvollisuuden kustannustehokkuusväitteelle ei kuitenkaan löydy taloustieteellisiä perusteita. Heidän näkemyksensä mukaan vapaaehtoisuuteen perustuva maanpuolustusmalli tuottaisi saman tai paremman puolustuskyvyn vähäisemmillä kustannuksilla.


text: Suomen lain mukaan totaalikieltäytyjät saavat 173 päivän vankeusrangaistuksen, jonka on voinut vuodesta 2013 suorittaa valvontarangaistuksena jalkapannassa. Puolustusvoimat vastusti valvontarangaistuksen käyttöönottoa jyrkästi. Komentajakapteeni Jyrki Kivelän mukaan valvontarangaistuksen suorittavat totaalikieltäytyjät pääsevät liian helpolla ja vapauden menetys varusmiespalveluksessa on paljon suurempi. Aseistakieltäytyjäliitto on kritisoinut totaalikieltäytyjien tuomitsemista polttamalla symbolisesti 25 950 euroa leikkirahaa, joka vastaa yhden jalkapantarangaistuksessa olevan totaalikieltäytyjän kustannusta valtiolle, ja Suomen perustuslain kuudennen pykälän, joka käsittelee ihmisten yhdenvertaisuutta lain edessä.


text: Itsenäisen Suomen ensimmäinen väliaikainen asevelvollisuuslaki vuodelta 1919 ei sisältänyt vakaumuksen suojaa koskevia säännöksiä. Aseeton palvelus on sallittu vuodesta 1922, tutkimuslautakunta arvioi kieltäytyjien vakaumista vuosina 1959-1987. Vuodesta 2008 alkaen hakijan ei tarvitse eritellä uskonnollista tai eettistä vakaumustaan.


text: Tutkijalautakunnalla oli tapana kysyä itsepuolustuksesta, mihin kieltäytyjät vastasivat, että nyrkkitappelua ja sotatilannetta ei voi rinnastaa toisiinsa. Tuohon aikaan aseistakieltäytymiseen yllyttäminen oli rikos. Erik Schüller piti Vanhalla ylioppilastalolla puheen, jossa hän avoimesti yllytti tutkijalautakunnan hylkäämiä hakijoita kieltäytymään edelleen. Kun Schüller haastettiin oikeuteen, kansanliike toisti hänen rikostaan ja levitti monisteita joilla yllytettiin ihmisiä kieltäytymään aseista. Liikkeen jäseniä tuomittiin vankilaan, mutta Kekkonen armahti heidät.


text: Useat Puolustusvoimien kalustohankinnat ovat herättäneet arvostelua. Näihin ovat kuuluneet Rauma-luokan ohjusveneet, NH90-kuljetushelikopterit, ilmatyynyalus Tuuli ja jopa palkanmaksuun tarkoitettu SAP-järjestelmä.


text: Tammikuussa 2013 Ruotsin puolustusvoimien komentaja sanoi, että Ruotsi pystyisi puolustautumaan enintään viikon ajan rajoitettuakin hyökkäystä vastaan. Maan puolustusministeri piti tätä hyvänä uutisena, koska se osoitti tilanteen olevan samalla tasolla kuin naapurimaissa (Suomi, Norja, Tanska).


text: Maanpuolustuskorkeakoulun Venäjän turvallisuuspolitiikan emeritusprofessori Alpo Juntusen mukaan Suomi voisi puolustaa vain osaa Etelä-Suomesta ja sielläkin Venäjä lamauttaisi puolustuksen nopeasti, yksittäiset joukko-osastot tunneissa. Juntusen mukaan informaatioyhteiskunnan aikana massa-armeijalla ei enää pärjää.


text: Dosentti Markku Salomaan mielestä Venäjä voisi hyökätessään tuhota Suomen operatiiviset joukot kaukovaikutteisilla asejärjestelmillä todennäköisesti jo perustamisalueillaan tai viimeistään keskitysmarsseilla, eivätkä ne ehtisi itse taistelutehtäviin lainkaan.


text: MTV Uutisten vuonna 2014 teettämän kyselyn mukaan 78 prosenttia suomalaisista ei usko Suomen selviytyvän yksin mahdollisessa aseellisessa hyökkäyksessä. Upseeriliiton teettämän kyselyn perusteella upseereista 80% ei usko itsenäiseen ja uskottavaan puolustukseen.


text: Jussi Niinistön toimiessa puolustusvaliokunnan puheenjohtajana eduskuntavaalikaudella 2011-2015 moni suomalainen kenraali tuli Niinistön mukaan yksityisissä yhteyksissä puhumaan pienen tehokkaan ammattiarmeijan tarpeellisuudesta ja varusmiesten tarpeettomuudesta. Niinistö kuittasi kenraalien puheet ""höpinöinä"".


text: Ensimmäiset suomalaiset naiset lähtivät rauhanturvaajiksi joulukuussa 1991 ja ensimmäiset naisalokkaat puolestaan astuivat palvelukseen lokakuussa 1995. Päätöstä edelsi vilkas keskustelu 1990-luvun alkupuolella. Vastustajat vetosivat naisten fyysiseen heikkouteen, ”naisen luonteeseen” tai ”naisen tehtävään”. Vastustajien mukaan naisten armeijaan pääsy ei myöskään edistä tasa-arvoa, koska armeija on hierarkinen ja patriarkaalinen järjestelmä, jossa naisten ei ole mahdollista saada tasa-arvoista kohtelua. Lisäksi vedottiin käytännön ongelmiin, jotka voivat liittyä raskauteen, äitiyteen, lastenhoitoon ja hygieniaan sekä naisten asepalveluksesta aiheutuviin kustannuksiin. Naisten asepalvelusta tutkineessa toimikunnassa 60 prosenttia kannatti lopulta asepalveluksen avaamista myös naisille.


text: Vuonna 2014 Varusmies-lehdessä kerrottiin sukupuolisuhteista armeijassa. Palvelusohjesäännön mukaan kasarmialueella ja palveluksessa huomiota tai pahennusta herättävät julkiset hellyydenosoitukset ja sukupuolinen kanssakäyminen on kiellettyä. Pääesikunta tuomitsi jutun jyrkästi.


text: Puolustusvoimauudistus valmistui vuoden 2014 lopulla. Uudistuksen tavoitteena oli saattaa puolustusvoimien koko, toiminta ja resurssit tasapainoon ja varmistaa, että puolustusvoimat kykenee täyttämään tehtävänsä. Uudistuksen yhteydessä lakkautettiin useita varuskuntia. Esimerkiksi Kauhavan Lentosotakoulun lakkauttamisen vastustuksesta tuli kansanliike.


text: Vuonna 2014 parlamentaarinen selvitysryhmä arvioi, että Puolustusvoimat tarvitsee tulevaisuudessa lisää rahaa, ja alettiin keskustella suljettujen varuskuntien uudelleen avaamisesta.


text: Valtiontalouden tarkastusvirasto on huomauttanut Puolustusvoimia siitä, että se on jatkanut talousarviolain vastaisesti vanhentuneiden valtuuksien käyttöaikaa.


text: Aamulehden toimittaja Taneli Koposen mukaan puolustusbudjetista on käytetty vuosien 2004-2012 aikana alkoholiin kaikkiaan 2,3 miljoonaa euroa. Aamulehden tekemän pistokokeen perusteella alkoholin hankintaperusteeksi on riittänyt esimerkiksi komentajien varastojen täydentäminen, kenraalien ja kommodorin saaristokierros Utössa sekä it-tarkastajan käynti.


text: Puolustusvoimat on lokakuusta 2015 alkaen estänyt toimittaja Taneli Koposen pääsyn pääesikuntaan kuitteja tutkimaan. Pääesikunta on vedonnut lakiin puolustusvoimista, jonka mukaan vierailulupaa ei myönnetä, jos on ""perusteltua syytä epäillä hakijan vaarantavan puolustusvoimien toimintaa tai alueella olevien turvallisuutta"." Koposen mielestä todellinen syy "porttikieltoon" liittyy hänen aiempaan työhönsä, jossa hän on tarkastellut Puolustusvoimien rahankäyttöä kriittisessä valossa.


text: Puolustusvoimien tapaa säilyttää ja käsitellä räjähteitä on arvosteltu huonosti järjestetyksi, ja asiasta on tehty kantelu vuonna 2006. Vastauksena kanteluun eduskunnan apulaisoikeusasiamies Jukka Lindstedt totesi armeijan laiminlyöneen turvallisuussääntöjä räjähteiden varastoinnissa.


text: Vuonna 2016 Puolustusvoimat joutui maksamaan korvauksia varusmiehille, jotka loukkaantuivat ampumaharjoituksessa. Varusmiehiä on myös kuollut ampumaharjoituksissa, viimeksi vuosina 2015 ja 2005.


text: Kansalaisjärjestöjen Ohi on -kampanjan väki keräsi vuonna 2013 nimiä kansalaisaloitteeseen, jossa ehdotetaan asevelvollisuudesta luopumista. Puolustusvoimat lisäsi tiedotustaan asevelvollisuudesta vuoden 2013 kutsuntojen alla, jolloin Ohi on -kampanja oli myös valmistautumassa kannatusäänien keräämiseen kansalaisaloitteeseensa. Muun muassa silloisten sotilasläänien komentajat kirjoittivat lehtien yleisönosastoille asevelvollisuuden eduista. Vaikka kirjoitukset julkaistiin mielipide- ja vierailijapalstoilla, ne eivät komentaja Pertti Laatikaisen mukaan kuitenkaan olleet mielipidekirjoituksia vaan viranomaisen faktaviestintää.


text: Ohi on -kampanjassa toimineen opettaja Arno Kotron mukaan Puolustusvoimien virallinen uutislehti Ruotuväki sensuroi Kotron asevelvollisuuskriittisiä näkemyksiä.


text: Vuonna 2016 Puolustusvoimat aloitti kampanjan kouluissa tehdäkseen armeijan tutuksi jo yläasteella. Neljä kertaa vuodessa järjestettävien maanpuolustuskurssien Valtakunnallisten maanpuolustuskurssien (MPK) tavoitteena on antaa johtavassa asemassa oleville siviili- ja sotilashenkilöille kokonaisnäkemys Suomen ulko-, turvallisuus- ja puolustuspolitiikasta, parantaa yhteiskunnan eri sektoreiden yhteistoimintaa sekä edistää verkostoitumista. Vasemmistoliiton kansanedustajan Eila Tiaisen mielestä maanpuolustuskurssi on "käsittämättömän tehokasta aivopesua". Tiainen on kurssin käytyään sanojensa mukaan ymmärtänyt, miksi Suomessa ollaan niin yhtä mieltä maanpuolustukseen liittyvistä kysymyksistä.


text: Valtiosihteeri Risto Volasen mielestä armeija ja poliisi ovat karanneet Suomessa hallituksen valvonnasta, ja maanpuolustuskurssit ja muu kokonaismaanpuolustuksen järjestelmä on valjastettu sotilasjohdon markkinointitarkoituksiin.


text: Michael Halilan mukaan sotilaallisen diskurssin totalisoiva ja normatiivinen luonne näkyy suomalaisissa asevelvollisuutta käsittelevissä julkaisuissa. Halilan mielestä julkaisuja kirjoittavissa selvitysryhmissä mukana toimiva Puolustusvoimien henkilöstö ottaa suvereenin auktoriteettiaseman määritellä todellisuutta, mikä herättää epäilyksiä selvitysryhmien itsenäisestä ja puolueettomasta toiminnasta.


text: Puolustusvoimista väitöskirjansa kirjoittaneen Mika Aallon mielestä Puolustusvoimat systemaattisesti kiistää kaiken itseensä kohdentuvan kritiikin. Aallon mukaan ""organisaatio, joka kohdatessaan kritiikkiä käpertyy siilipuolustukseen, jossa organisaatiojohto ei halua kuulla epämiellyttäviä viestejä eikä henkilökunta sellaisia sille kertoa, on vakavassa kriisissä"".


text: Viestintäoikeuden professori Päivi Korpisaari kummeksui Puolustusvoimien päätöstä kieltää Yleisradiota haastattelemasta varusmiehiä suunnitelmasta, jonka mukaan myös varusmiehiä voitaisiin käyttää sotilaallisen yllätyshyökkäyksen torjuntaan.


text: Karjalan prikaatin huoltopäällikön mukaan varusmiesten ei tulisi kertoa kasarmien homeongelmista medialle vaan esimiehille. Iltalehden mukaan Puolustusvoimat on vähätellyt varusmiesten huonosta sisäilmasta saamia oireita.


text: Vuonna 2011 Puolustusvoimat antoi henkilöstölleen ohjeet Facebookin käytöstä, jotka koskevat myös varusmiehiä. Samaan aikaan Hämeen Sanomat uutisoi, että Puolustusvoimat haluaa lukuoikeuden henkilökuntansa sähköposteihin.


title: Pesäpallon suomensarja 1984

text: Pesäpallon suomensarja pelattiin 40. kerran kaudella 1984. Sarja pelattiin kolmessa lohkossa kaksinkertaisena sarjana. Lohkovoittajat Halsuan Toivo, Jyväskylän Lohi ja Ulvilan Pesä-Veikot nousivat ykkössarjaan kaudeksi 1985. Lohkojen kolme viimeistä putosi suoraan maakuntasarjaan. Kausi oli neljäs, jolloin suomensarja oli kolmanneksi korkein sarjataso pesäpallossa.


title: Folktribunen

text: Folktribunen oli Helsingissä vuosina 1907–1910 ilmestynyt ruotsinkielinen sosiaalidemokraattinen aikakauslehti.


title: Folktribunen

text: Alaotsikolla "socialdemokratisk månadsskrift" ilmestynyt "Folktribunen" perustettiin "Sosialistisen Aikakauslehden" ruotsinkieliseksi vastineeksi. Sen julkaisija ja vastaava toimittaja olli Ivar Hörhammer. Toimituskuntaan kuuluivat Ture Janson, Georg W. Johansson ja Yrjö Sirola sekä myöhemmin K. H. Wiik ja Edvard Gylling. Lehden tarkoituksena oli käsitellä ajankohtaisia taloudellisia ja sosiaalisia kysymyksiä sekä toimia suomen- ja ruotsinkielisen työväenliikkeen yhdyssiteenä. "Sosialistiseen Aikakauslehteen" verrattuna "Folktribunenissa" oli melko vähän teoreettisia artikkeleita, mutta sen sivuilla näkyivät ruotsinkielisen työväenliikkeen revisionistiset piirteet. Lehti julkaisi myös kaunokirjallisuutta sekä kirjallisuusarvosteluja ja kirjaesittelyjä. Levikki jäi alle tuhannen tilaajan ja ilmestyminen muuttui epäsäännölliseksi, kunnes lehti lakkasi vuoden 1910 syksyllä.


title: Lievestuoreen kirkko

text: Lievestuoreen kirkko on vuonna 1983 valmistunut kirkkorakennus Lievestuoreen taajamassa Laukaassa. Se kuuluu Laukaan seurakuntaan. Kirkon suunnitteli arkkitehtuuritoimisto Erkki Tarvainen. Rakennuksen kirkkosaliin mahtuu 140 ihmistä, ja yhdistettynä kahviotilaan salissa on tilaa 300 hengelle. Kirkossa on Kangasalan urkutehtaan vuonna 1978 rakentamat urut. Kirkon kellotapuli on 18 metriä korkea.


title: Aikapallo

text: Aikapallo on alun perin 1800-luvulla käytetty aikamerkkilaite. Se rakennettiin kiinnittämällä kirkkaalla värillä maalattu pallo pylvään ympärille. Pylvään huippuun nostettu pallo pudotettiin tiettyyn kellonaikaan merkiksi, jonka perusteella voitiin tarkastaa kellojen olevan oikeassa ajassa. Aikapalloja käytettiin etupäässä satamissa, jotta lähistölle ankkuroiduissa laivoissa voitiin palloa esimerkiksi kaukoputkella tarkkailemalla tarkastaa kellot viemättä niitä pois laivalta. Joitakin aikapalloja on yhä käytössä historiallisina turistinähtävyyksinä.


title: Aikapallo

text: Ensimmäinen aikapallo rakennettiin Englannin Portsmouthiin vuonna 1829. Vuonna 1833 Greenwichin kuninkaallisen observatorion katolle asennettiin aikapallo, joka pudotetaan yhä nykyäänkin joka päivä kello 13:00. Ensimmäinen aikapallo Yhdysvalloissa rakennettiin vuonna 1845 Washingtoniin. Suomessa Turkuun rakennettiin 1860-luvulla aikapallo, joka pudotettiin maanantaisin kello 12 vuoteen 1939 asti.


title: Aikapallo

text: Vuonna 1907, varsinaisten aikapallojen jäätyä jo pitkälti tarpeettomiksi, New Yorkin Times Squaren laidalla olevan New York Times -sanomalehden silloin omistaman One Times Square -rakennuksen katolle asennettiin samalla periaatteella toimiva Times Squaren pallo, joka on siitä lähtien pudotettu kerran vuodessa vuoden vaihtumisen merkiksi. Pallon pudotus on osa aukiolla järjestettävää uudenvuodenjuhlaa.


title: Federico Valverde

text: Santiago Federico Valverde Dipetta (s. 22. heinäkuuta 1998 Montevideo) on uruguaylainen jalkapalloilija. Hän edustaa La Ligassa pelaavaa Real Madridia. Valverde on pelipaikaltaan keskikenttäpelaaja.


title: Federico Valverde

text: Valverde siirtyi Peñarolista Real Madridiin toukokuussa 2015 viiden miljoonan euron siirtosummalla. Hänet lainattiin välittömästi takaisin yhden vuoden ajaksi.


title: Aslak Fränti

text: Aslak Kullervo Fränti (12. helmikuuta 1916 Kittilä – 31. toukokuuta 1984) oli suomalainen agronomi ja maanviljelysneuvos jolla oli merkittävä rooli Kainuun maatalouden kehittämisessä.


title: Aslak Fränti

text: Fräntin vanhemmat olivat kunnallisneuvos Aleksanteri Fränti ja toimistonhoitaja Maria Kustaava Candelin. Hän pääsi ylioppilaaksi Kajaanissa 1936 ja opiskeli Helsingin yliopistossa valmistuen maatalous- ja metsätieteiden kandidaatiksi 1944 ja agronomiksi 1945.


title: Aslak Fränti

text: Fränti oli Kajaanin maanviljelysseurassa karjatalouskonsulttina 1946–1949 sekä seuran toiminnanjohtajana 1950–1969. Tämän jälkeen Fränti oli Kainuun maatalouskeskuksen johtajana vuodesta 1970 alkaen. Hänellä oli hyvät suhteet presidentti Urho Kekkoseen joten hän pystyi edistämään monia Kainuun maatalouteen liittyneitä hankkeita. Fränti sai maanviljelysneuvoksen arvon 1969.


title: Aslak Fränti

text: Fränti oli Kajaanin kaupunginvaltuuston jäsenenä 1951–1964 ja hän oli valtuuston puheenjohtaja 1953 ja varapuheenjohtaja 1955–1959. Hän oli lisäksi muun muassa Kainuun maakuntaliiton puheenjohtajana 1952–1970, Kostamuksen rakennustoimikunnan jäsenenä sekä Kainuun Eino Leino -seuran puheenjohtajana vuodesta 1975.


title: Aslak Fränti

text: Fränti oli naimisissa vuodesta 1940 filosofian maisteri Daisy Svanhild Degermanin kanssa.


title: Aapeli Räsänen

text: Aapeli Yrjö Johannes Räsänen (s. 1. kesäkuuta 1998 Tampere) on suomalainen jääkiekkoilija, joka pelaa Boston Collegen yliopistojoukkueessa. Hän on pelipaikaltaan keskushyökkääjä. Räsänen laukoo oikealta.


title: Aapeli Räsänen

text: Räsänen on Tapparan kasvatti. Hän voitti seurassa kauden 2011–2012 päätteeksi C-nuorten SM-hopeaa. Kaudella 2012–2013 Räsänen nousi Tapparan C-nuorten kapteeniksi. Kaudella 2013–2014 hän oli seuran B-nuorten paras pistemies, maalintekijä ja syöttäjä tehoilla 16+21=37. Kaudella 2014–2015 Räsänen nousi jo 16-vuotiaana Tapparan SM-liigajoukkueen harjoitusvahvuuteen. Hän ei kuitenkaan missään vaiheessa tehnyt liigasopimusta tai liigadebyyttiään pelatakseen tulevaisuudessa Yhdysvaltain yliopistosarjoissa. Kaudella 2015–2016 Räsänen nousi jo 17-vuotiaana Tapparan A-nuorten kapteenistoon ja oli joukkueen toiseksi paras maalintekijä ja kolmanneksi paras pistemies tehoilla 19+19=38. Hän jakoi myös Tapparan sisäisen tehotilaston voiton Henri Jokiharjun kanssa lukemalla +17.


title: Aapeli Räsänen

text: Edmonton Oilers varasi Räsäsen kuudennella kierroksella 153. pelaajana . Hänet varasi myös samana kesänä myös Dinamo Riika koko seitsemäntenä pelaajana ja ensimmäisenä suomalaispelaajana. Lisäksi Räsäsen varasi myös USHL-junioriliigan Sioux City Musketeers numerolla 103. Hän siirtyi joukkueeseen kaudeksi 2016–2017. Joukkueessa pelasi ennestään Räsäselle alle 18-vuotiaiden maailmanmestarijoukkueesta tuttu ketjukaveri Eeli Tolvanen. Räsänen eteni Musketeersin kanssa aina Clark Cup -finaaleihin saakka, mutta mestaruuden vei kuitenkin Chicago Steel otteluvoitoin 3-2.


title: Aapeli Räsänen

text: Kaudeksi 2017–2018 Räsänen kiinnitettiin Boston Collegen yliopistojoukkueeseen. Hän voitti joukkueessa Hockey Eastin runkosarjan mestaruuden. Toukokuussa 2018 Dinamo Riika kauppasi Räsäsen ja Victor Raskin KHL-oikeudet TsSKA Moskovaan vaihdossa Dmitri Šuleniniin.


title: Aapeli Räsänen

text: Räsänen pelasi alle 20-vuotiaiden MM-kilpailuissa vuosina 2017 ja 2018. Ensimmäisessä turnauksessa hän jakoi Suomen sisäisen piste- ja syöttöpörssin voiton Eeli Tolvasen kanssa tehoilla 2+4=6. Valmennus valitsi hänet joukkueen turnauksen yhdeksi kolmesta parhaasta pelaajasta. Vuoden 2018 turnauksessa Räsänen oli Suomen paras maalintekijä neljällä osumallaan.


title: Aapeli Räsänen

text: Räsänen pelasi myös alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Räsänen oli turnauksessa Suomen johtava sentteri laidoillaan Kristian Vesalainen ja Eeli Tolvanen. Hän voitti joukkueensa sisäisen syöttöpörssin ja jakoi sisäisen pistepörssin voiton Tolvasen kanssa tehoilla 3+6=9. Räsänen jakoi myös Suomen sisäisen tehotilaston voiton Vesalaisen kanssa lukemalla +8. Hänet valittiin alkulohkossa Slovakiaa vastaan pelatun ottelun päätteeksi Suomen ottelun parhaaksi pelaajaksi. Välieräottelussa Yhdysvaltoja vastaan Räsänen teki kolmannen erän viiden viimeisen minuutin sisään tehot 2+1=3. Hänen toinen ylivoimalla syntynyt osumansa jäi Suomen 2-4-voittoon päättyneen ottelun ratkaisumaaliksi. Räsänen palkittiin Suomen joukkueen turnauksen yhtenä kolmesta parhaasta pelaajasta.


title: Aapeli Räsänen

text: Räsänen pelasi myös alle 18-vuotiaiden Ivan Hlinkan muistoturnauksessa vuonna 2015. Suomen Jääkiekkoliitto palkitsi hänet alle 18-vuotiaiden maajoukkueen kauden 2015–2016 parhaana pelaajana Mikko Koivu -palkinnolla.


title: Aapeli Räsänen

text: Räsänen edusti myös Suomen alle 17-vuotiaiden maajoukkuetta World U-17 Hockey Challengessa sekä Euroopan nuorten olympiafestivaaleilla vuonna 2015. Hän oli ensimmäisenä mainitussa turnauksessa joukkueensa paras syöttäjä neljällä syöttöpisteellään. Jälkimmäisenä mainittu turnaus päättyi pronssiin ja Räsänen voitti koko turnauksen piste- ja maalipörssin tehoilla 5+5=10 sekä tehotilaston lukemalla +10. Hänellä oli myös olympiafestivaalien paras aloitusprosentti (84,00 %). Räsänen on toiminut sekä alle 16- että 17-vuotiaiden maajoukkueen kapteenina. Yhteensä hän on pelannut 27 nuorten ja 47 poikien maaottelua.


title: Aapeli Räsänen

text: "The Hockey Writers" -sivustolla Räsästä on kuvailtu monipuoliseksi kahden suunnan hyökkääjäksi, joka sekä tukee aktiivisesti puolustusta että on älykäs hyökkäyspäässä. Hänen muihin vahvuuksiinsa kuuluu myös maalinedustapelaaminen. Räsänen laukoo oikealta.


title: Aapeli Räsänen

text: Räsänen valmistui ylioppilaaksi Sammon keskuslukiosta syksyllä 2016. Hänen pikkuveljensä Iivari pelaa puolustajana Tapparan junioreissa. Veljesten isä Aimo Räsänen on näyttelijä, joka on esiintynyt muun muassa televisiosarjassa "Uusi päivä".


title: Euroopanjaguaari

text:
Euroopanjaguaari ("Panthera gombaszoegensis") on sukupuuttoon kuollut kissaeläinlaji. Se kehittyi luultavasti Afrikassa plioseenikaudella ja levisi sitten koko Eurooppaan Lähi-Idän kautta.
Se kuvataan usein nykyisen jaguaarin tapaan metsissä tai viidakoissa elävänä metsästäjänä, mutta se on saattanut elää muuallakin kuin metsissä.


title: Giuseppe Cipriani

text: Giuseppe Cipriani (s. 9. kesäkuuta 1965 Venetsia) on italialainen autourheilija ja liikemies. Hän kilpailee kaudella 2016 Formula 3.5 V8 -sarjassa Durango-tallin autolla.


title: Giuseppe Cipriani

text: Vuosina 2010–2015 Cipriani kilpaili pääasiassa Auto GP -sarjassa. Hän perusti vuonna 2013 oman kilpatallin, Ibiza Racing Teamin.


title: Giuseppe Cipriani

text: Cipriani on maailmanlaajuisesti luksusravintolatoimintaa pyörittävän Cipriani S.A. -yhtiön talousjohtaja. Hänen isoisänsä perusti Harry's Barin Venetsiaan vuonna 1931, ja maailmanlaajuiseksi toiminta laajeni vuonna 1985. Yhtiön pääomistaja on Ciprianin isä Arrigo Cipriani.


title: Karoliina Kujala

text: Karoliina Kujala (s. 1. helmikuuta 1987) on salibandypelaaja, joka edustaa nurmijärveläistä SB-Prota. Kujala kuuluu maajoukkueen vakiokasvoihin. Aiemmin urallaan hän on pelannut myös Sveitsiläisessä Piranha Churissa. Kujalan kaksoissisko Elina Kujala on myös salibandyn pelaaja.


title: Merisali

text: Merisali on Waldemar Aspelinin suunnittelema vuonna 1899 valmistunut rakennus Naantalissa, joka toimii nykyään ravintolana. Rakennus sijaitsee Naantalin vanhankaupungin rannassa Naantalin kirkon alapuolella. Merisalissa on suuri ravintolasali sekä katettu terassi. Asiakaspaikkoja on sisällä 130 ja ulkona 160. Ravintola on talvisin suljettu. Rakennus on kulttuurihistoriallisesti arvokas sekä kaupunkikuvallisesti erittäin merkittävä myös kaupunkia meren suunnasta lähestyttäessä. Rakennus on suojeltu asemakaavassa, ja maakuntakaavassa se on sisällytetty suojeltavista rakennetun ympäristön kokonaisuuksista tehtyyn erillisluetteloon. Merisali on inventoitu valtakunnallisesti arvokkaaksi rakennushistoriallisesti, historiallisesti ja ympäristöllisesti.


title: Merisali

text: Vuonna 1899 valmistuneen Merisalin paikalla sijaitsi ennen kokoussali, joka rakennettiin 1860-luvulla uudelle Naantalin kylpylälaitokselle. Kylpylävieraat kävivät Merisalissa seurustelemassa, lukemassa lehtiä ja kuuntelemassa musiikkia. Ravintoloina toimivat Merisali ja Naantalin kaivohuone ovat ainoat vuonna 1963 toimintansa lopettaneen kylpylälaitoksen säilyneet rakennukset. Merisali toimi aiemmin kahvilana, mutta sen siirryttyä 1980-luvun lopulla Heikki Routamaalle muutettiin tilat myös ravintolaksi. Rakennuksen ulko- ja sisätilat ovat säilyneet lähes alkuperäisinä. Vuonna 2016 rakennusta laajennettiin wc- ja keittiötiloilla.


title: Ziyang

text: Ziyang (, pinyin: Zīyáng Shì) on prefektuuritason kaupunki Kiinan Sichuanin maakunnan keski-itäosassa. Kaupungin pinta-ala on 7 962 neliökilometriä ja väkiluku noin 3,67 miljoonaa (vuonna 2010, sisältäen Jianyangin kaupunkia). Kaupungin keskusta sijaitsee linnuntietä noin 75 kilometriä maakunnan pääkaupunki Chengdusta kaakkoon.


title: Ziyang

text: Kaupunki rajoittuu pohjoisessa Deyangin ja Suiningin, etelässä Neijiangin, lännessä Meishanin, sekä luoteessa Chengdun prefektuuritason kaupunkeihin. Kaakossa naapurina on maakuntatasolla oleva Chongqingin itsehallinnollinen kunta.


title: Ziyang

text: Piirikuntatasolla kaupunki jaetaan yhteen kaupunkipiiriin ja kahteen piirikuntaan. Aiemmin Ziyangin alaisuudessa oleva Jianyangin piirikuntatason kaupunki siirtyi Chengdun alaisuuteen toukokuussa 2016.


title: Luettelo televisiosarjan Disneyn ihmeellinen maailma jaksoista

text: Disneyn ihmeellinen maailma (engl. "The Wonderful World of Disney") on yhdysvaltalainen Emmy-palkittu televisiosarja, jossa esitetään useita eri Disneyn alkuperäisiä ja aikaisemmin esittämättäimiä lyhytanimaatioita ja elokuvia. Sarjaa esitettiin ensi kerran 27. lokakuuta 1954 Yhdysvalloissa nimellä. Disneyland, jonka jälkeen sarjan nimi on vaihdellut useaan kertaan. Sarjan alkuvaiheessa ohjelman isäntänä toimivat Walt Disney vuosien 1954-1966 aikana ja hänen jälkeensä. Michael Eisner 1986-2005 aikana, jolloin hän toimi myös The Walt Disney Companyn toimitusjohtajana.


text: Disneyn ihmeellisestä maailmasta on esitetty vuodesta 1954 lähtien yli 770 jaksoa, jonka myöstä, siitä on tullut toiseksi pisimpänään esitetty päivä-ohjelma Hallmark Hall of Famen jälkeen, jota on esitetty 280 jaksoa.


text: Suomessa sarjaa esitettiin Kolmoskanavalla ja myöhemmin MTV3:lla 1990-luvulla.


title: Campo Ligure

text: Campo Ligure on kunta Pohjois-Italiassa olevassa Genovan metropolikaupungissa Ligurian alueella. Se sijaitsee Sturajoen varrella kahden luonnonpuiston, Parco naturale regionale del Beiguan ja Parco naturale delle Capanne di Marcarolon välissä. Campo Ligure on listattu yhdeksi Italian kauneimmista kylistä, "I borghi più belli d'Italia".


title: Campo Ligure

text: Campo Liguren nimi juontaa paikalla 200-luvulla sijainneeseen roomalaisten linnoitukseen. 600-luvulla bysanttilaiset vahvistivat linnoitusta. 900-luvulla alueelle perustettiin ensimmäinen seurakunta. 1100- ja 1200-luvuilla aluetta hallitsivat useat suvut. Vuonna 1329 siitä tuli osa Pyhää saksalais-roomalaista keisarikuntaa, joka oli Genovan tasavallan ympäröimä enklaavi. 1700-luvulla alueen talous kehittyi ja sinne syntyi raudan tuotantoa ja jalostusta, silkkikehräämöitä, paperitehtaita sekä metsä- ja maataloutta. Vuonna 1797 kaupunki liittyi Ligurian tasavaltaan. Vuonna 1805, jolloin kaupunki tunnettiin vielä nimellä Campo Freddo, siitä tuli Napoleon I:n valloitettua alueen osa Ranskan ensimmäistä keisarikuntaa. Wienin kongressissa vuonna 1815 alue määrättiin osaksi Sardinian kuningaskuntaa. Vuonna 1884 kunnan nimi muutettiin Campo Ligureksi.


title: Campo Ligure

text: Yksi kunnan maamerkeistä on sen linna Castello di Campo Ligure. Linnan vanhimmat osat ovat roomalaisten rakentamia. Nykyiset ulkoseinät on rakennettu keskiajalla 1100- ja 1200-luvuilla. Linnan torni on yli 28 metriä korkea ja halkaisijaltaan se on lähes 6 metriä. 1300-luvulla linnasta tuli Spinolan suvun omaisuutta. Linna pysyi Campo Ligurea hallinneella Spinolan suvulla 1700-luvulle saakka. Vuonna 1986 se kunta osti linnan ja 1990-luvulla siellä aloitettiin kunnostustyöt.


title: Campo Ligure

text: Campo Liguren keskiaikainen silta ("Ponte medievale di San Michele") on rakennettu alkujaan 800-luvulla. 1700-luvulla oli useita pahoja tulvia jotka romahduttivat osia sillasta. Nykyinen silta on valmistunut vuonna 1841.


title: Campo Ligure

text: Campo Liguressa on useita näyttäviä kirkkoja, kuten Chiesa della Natività di Maria Vergine, Oratorio dei Santi Sebastiano e Rocco ja Oratorio di Nostra Signora Assunta.


title: Marcelo Rebelo de Sousa

text: Marcelo Nuno Duarte Rebelo de Sousa (s. 12. joulukuuta 1948) on portugalilainen poliitikko, joka on toiminut Portugalin presidenttinä vuodesta 2016.


title: Marcelo Rebelo de Sousa

text: Rebelo de Sousa on väitellyt oikeustieteestä ja valtiotieteestä erinomaisin arvosanoin, ja vuonna 1992 hänet valittiin Lissabonin yliopiston oikeustieteen professoriksi. Rebelo de Sousa tunnetaan toimimisestaan poliittisena kommentaattorina ensin lehdistössä ja myöhemmin myös televisiossa ja radiossa. Hän oli mukana perustamassa Sosiaalidemokraattista puoluetta ja oli sen johtajana vuosina 1996–1999.


title: Marcelo Rebelo de Sousa

text: Rebelo de Sousa valittiin Portugalin presidentiksi tammikuussa 2016 heti ensimmäisellä kierroksella 52 prosentin ääniosuudella. Hän oli johtanut myös vaaleja edeltäneitä mielipidemittauksia. Rebelo de Sousa lupasi presidenttinä toimia neutraalisti António Costan vasemmistohallitusta kohtaan ja pyrkiä toimimaan enemmänkin "erotuomarin" roolissa puolueiden välillä.


title: Jättigepardi

text: Jättigepardi ("Acinonyx pardinensis") on sukupuuttoon kuollut gepardin suurikokoisempi sukulainen.


title: Jättigepardi

text: Jättigepardi luultavasti muistutti gepardia, mutta se oli sitä paljon suurempi. Nykyisen gepardin hartiakorkeus vaihtelee yleensä 70–90 senttimetrin välillä ja ruumiin pituus 110–140 senttimetrin välillä (josta 60–84 senttimetriä häntää). Jättigepardi oli yhtä korkea kuin suuri nykyinen gepardi, mutta sen ruumis oli jopa noin 200 senttimetriä ja häntä noin 140 senttimetriä pitkä. Se näytti sivulta katsottuna venytetyltä gepardilta. Painoa sillä oli 120–150 kiloa, yhtä paljon kuin täysikasvuisella leijonanaaraalla, ja se pystyi luultavasti kaatamaan suurempia saaliita kuin nykyinen gepardi. Jättigepardi oli sopeutunut juoksemaan kuten nykyinen gepardi, mutta joidenkin mielestä se ei kokonsa vuoksi pystynyt juoksemaan yhtä kovaa kuin nykyinen gepardi. Toiset ovat ehdottaneet, että sillä oli pidemmät jalat ja suurempi sydän sekä keuhkot, ja arvioivat sen päässeen jopa kovempaa kuin tavallinen gepardi – jopa 115 km/h.


title: Jättigepardi

text:
Jättigepardi eli Euroopassa ja Aasiassa sekä Afrikassa plioseeni- ja pleistoseenikausilla ja sen levinneisyysalue ulottui lännessä Saksasta ja Ranskasta idässä Intiaan ja Kiinan asti. Pohjoisimmat jäänteet ovat Saksasta ja eteläisimmät Etelä-Afrikasta. Jäänteitä on myös löydetty Itävalloista, Italiasta, Keniasta, Marokosta, Venäjältä, Espanjasta, Tadžikistanista sekä Tansaniasta.
Jättigepardi kuoli sukupuuttoon viime jääkaudella. Sillä saattoi olla pidempi ja paksumpi turkki sekä vaaleampi väri kuin gepardilla.


title: Ding Ling

text: Ding Ling (, oikealta nimeltään Jiang Bingzhi, 12. lokakuuta 1904 – 4. maaliskuuta 1986) oli kiinalainen kirjailija, jota pidetään maassaan yhtenä 1900-luvun johtavista kirjailijoista. Hän käsitteli teoksissaan erityisesti naisen asemaa kiinalaisessa yhteiskunnassa. Hän esitti kritiikkiä kommunistista järjestelmää kohtaan ja joutui sen vuoksi kommunistipuolueen epäsuosioon vuosiksi 1957–1979 eli aktiivisimman luomisvaiheensa ajaksi.


title: Ding Ling

text: Ding Ling eli oikealta nimeltään Jiang Bingzhi syntyi 12. lokakuuta 1904 Linlissä Hunanin maakunnassa vauraaseen yläluokkaan kuuluneeseen perheeseen. Hän sai jo nuorena vahvan naisen esikuvan äidistään. Ding Lingin isä kuoli hänen ollessa vasta 3-vuotias, mutta hänen äitinsä ei jäänyt perinteiseen tapaan ja yhteiskunnan paineesta huolimatta leskierakoksi, vaan lähti opiskelemaan naisten kouluun.


title: Ding Ling

text: Ding Ling oli yksi harvoja naispuolisia toukokuun neljännen päivän liikkeen naispuolisia osallistujia ja hän tuki ajatusta kiinalaisen kulttuurin uudistamisesta, jotta se kestäisi lännen imperialistisia voimia vastaan. Liikkeeseen liittyi myös ajatus naisten aseman parantamisesta osana yhteiskunnan suurempaa kehitystä. Sen ajamiin uudistuksiin lukeutuivat muun muassa jalkavaimojen, järjestettyjen avioliittojen ja jalkojen sitomisen lakkauttaminen. Ding Lingin teokset 1920- ja 1930-luvuilla, kuten hänen ensimmäinen teoksensa "Mengke" (1927) ja "Miss Sophie’s Diary" (1928), käsittelivät naisellisen subjektiivisuuden määrittelyä sisäisten ristiriitojen kautta. Monista oman aikansa romanttisista kirjailijoista poiketen Ding Lingin teokset keskittyivät pikemminkin ihmismielen psykologian tutkiskeluun, kuin romanttisen ihanteellisen rakkauden löytämiseen. Tarinat käsittelivät usein Ding Lingin omaa elämää ja esimerkiksi "Mengke" perustuu Ding Lingin omaan yritykseen löytää näyttelijän töitä Shanghaissa. Ylimalkaan kiinalaisessa keijallisuudessa oli käsitelty naisia jo ennen Ding Lingin teoksia, mutta hän kuului ensimmäisiin kiinalaisiin kirjailijoihin, jotka käsittelivät naisia muistakin näkökulmista, kuin miesten himon kohteina. Ding Lingin teoksia on helppo tulkita länsimaisesta näkökulmasta feministisinä, mutta Ding Ling itse kiisti käsitelleensä feministisiä ongelmia tai näkökantoja. Yhteiskunnallisten epäoikeudenmukaisuuksien sijaan hänen työnsä lähestyivätkin usein aiheita naisten omien sisäisten heikkouksien kautta.


title: Ding Ling

text: Vuonna 1931 Ding Lingin rakastaja ja kommunistinen runoilija Hu Yepin päätyi kansallismielisten eli Kuomintangin surmaamaksi, minkä jälkeen Ding Ling alkoi lähentyä kommunistista radikaalimpaa linjaa. Hänen teoksensa alkoivat käsitellä nuorten naisten sijaan isänmaallisuutta ja kommunistisen puolueen poliittisia kantoja. Tätä edustavia Ding Lingin teoksia ovat esimerkiksi "Muqin" (1932), "Wo zai Xia cun de shihou" (1940) ja "Taiyang zhao zai Sanggan he shang" (1948), joista jälkimmäinen palkittiin Neuvostoliiton Stalin-palkinnolla vuonna 1951. Ding Ling itse oli kansallismielisten vankina vuosien 1932 ja 1936 välillä, jolloin hän pakeni sotilaaksi naamioituneena Kiinan kommunistien hallitsemaan Ya’aniin. Hän oli liittynyt kommunistisen puolueen jäseneksi vuonna 1932. Ya’anissa Ding Ling ystävystyi Mao Zedongin kanssa, minkä lisäksi hänellä oli suhde Peng Dehuain kanssa. Vuoden 1942 essee "Thoughts on March Eighth" aiheutti puolestaan poliittisen myrskyn kritisoimalla Ya’anin naisten asemaa ja näihin kohdistunutta syrjintää. Mao Zedong tukahdutti kuitenkin syntyneen poliittisen keskustelun alistamalla taiteet ja kirjallisuuden puolueen työkaluiksi pitämässään sittemmin tunnetuksi tulleessa puheessa Ya’anin taide- ja kirjallisuusfoorumilla. Puolueen kritisoimista ei sallittu ja Ding Ling menetti rangaistuksena asemansa kommunistisen "Jiefang ribao" -lehden toimittajana.


title: Ding Ling

text: Ding Lingillä oli huomattavia asemia kommunistisessa puolueessa aina vuoteen 1955 saakka, jolloin häntä alettiin kritisoida. Hän menetti asemansa ja vietti pääosan ajastaan aina kulttuurivallankumoukseen saakka vuonna 1976 työleireillä tai vankilassa. Hän jatkoi kuitenkin kirjoittamista tänäkin aikana. Vuonna 1981 Ding Ling sai luvan matkustaa Iowan yliopiston International Writing Centeriin, jossa hän luennoi ja tapasi muita kirjailijoita Yhdysvalloista ja muista maista. Tämä toi hänelle kansainvälistä julkisuutta. Diabeteksesta ja muista sairauksista kärsinyt Ding Ling jatkoi kirjoittamista aina kuolemaansa saakka Shanxin maakunnassa 4. maaliskuuta 1986.


title: Laigueglia

text: Laigueglia on kunta Pohjois-Italiassa olevassa Savonan maakunnassa Ligurian alueella. Se sijaitsee Välimeren rannikolla Italian Rivieralla.


title: Laigueglia

text: Ensimmäiset kirjalliset tiedot Laiguegliasta ovat peräisin 1100-luvulta, jolloi se kuului Genovan tasavallan hallinta-alueeseen. Kalastus on ollut alueella tärkeä elinkeino. 1100- ja 1200-luvuilla alueelle muutti paljon katalonialaisia, jotka hankkivat elantonsa keräämällä korallia. Merirosvot ovat usein tehneet kaupunkiin hyökkäyksiä, joista vakavimmat tapahtuivat 1500-luvun puolivälissä.


title: Ketjuuntuminen

text: Ketjuuntuminen on joukkoliikenteen ilmiö, jossa useampi samaa linjaa liikennöivä juna tai linja-auto päätyy ajamaan ketjussa peräkkäin tarkoitetun vuorovälin sijasta. Tällöin asemalla tai pysäkillä odottavien matkustajien keskimääräinen odotusaika pitkittyy.


title: Ketjuuntuminen

text: Ketjuuntumisilmiö johtuu pitkälti myöhästyneelle kulkuvälineelle tulevasta suuremmasta matkustajamäärästä. Junan tai linja-auton mistä tahansa syystä myöhästyessä sen edessä olevalle linjaosuudelle ehtii kertyä tavanomaista enemmän odottavia matkustajia, mikä hidastaa asiointia asemilla tai pysäkeillä. Seuraavan linjaa liikennöivän kulkuneuvon edessä olevalle osuudelle puolestaan kertyy tavanomaista vähemmän matkustajia, sillä edeltävä myöhästynyt kulkuneuvo on poiminut mukaansa niitäkin matkustajia, jotka eivät olisi ehtineet ajoissa olleeseen vuoroon. Myöhästyneen junan tai linja-auton hidastuminen ja sen perässä tulevien kulkuneuvojen nopeutuminen saavat kulkuneuvot lähestymään toisiaan aiheuttaen ketjuuntumisen.


title: Ketjuuntuminen

text: Ketjuuntumista voidaan välttää pitämällä liikennevälineiden vuorovälit tasaisina pakottamalla ne viipymään asemilla tai pysäkeillä aina määrätyn ajan matkustajien määrästä riippumatta.


title: Taistelu kultaisesta taljasta (vuoden 1963 elokuva)

text: Taistelu kultaisesta taljasta (, engl. työnimi "Jason and the Golden Fleece") on amerikkalais-brittiläistä independent-tuotantoa oleva fantasiaelokuva vuodelta 1963. Elokuvan jakelijana toimi Columbia Pictures, sen tuotti Charles H. Schneer ja ohjasi Don Chaffey. Elokuvan pääosia esittivät Todd Armstrong, Nancy Kovack, Honor Blackman ja Gary Raymond. Elokuva tehtiin yhteistyössä stop motion -ekspertti Ray Harryhausenin kanssa. Elokuva tunnetaan myyttisistä hahmoistaan ja erityisesti argonauttien ja luurankoarmeijan välisestä taistelukohtauksesta. Suomessa elokuvan ensi-ilta oli 20. maaliskuuta 1964.


text: Pelias tulkitsee väärin ylijumala Zeuksen ennustuksen, ja kaappaa Thessalian valtaistuimen. Hän tappaa velipuolensa kuningas Aisonin ja liki kaikki tämän perheenjäsenet. Yksi Aisonin sotilaista kuitenkin kuljettaa salaa pois kuninkaan vastasyntyneen pojan Iasonin. Pelias surmaa yhden kuninkaan tyttäristä jumalatar Heran temppelissä. Hera raivostuu temppelinsä häpäisystä ja varoittaa Peliasta miehestä, "jolla on vain yksi sandaali". Hera pyytää Zeukselta, että saisi olla Iasonin suolelija, mutta hän saa luvan auttaa Iasonia vain viisi kertaa.


text: Kaksikymmentä vuotta myöhemmin Hera aiheuttaa sen, että Pelias on hukkumaisillaan jokeen. Iason pelastaa Peliaksen. Samalla Iasonin toinen sandaali katoaa, ja Pelias tunnistaa Iasonin. Iason kertoo että hän aikoo lähteä etsimään legendaarista kultaista taljaa. Pelias yllyttää ja rohkaisee Iasonia matkaan. Peliaksen poika ihmettelee, miksei isä suoraan surmannut Iasonia. Pelias vastaa että ennustuksen mukaan se koituisi hänenkin turmakseen. Siksi Pelias toivoo, että Iason kohtaa loppunsa reissullaan.


text: Valeasuinen Hermes kuljettaa Iasonin Olympos-vuorelle tapaamaan Zeusta ja Heraa. Iason kieltäytyy Zeuksen tarjoamasta avusta, sillä hän aikoo rakentaa aluksen ja kerätä miehistön Kreikan urhoollisimmista miehistä. Hera neuvoo Iasonia etsimään kultaista taljaa maasta nimeltä Kolkhis. Miehet kilpailevat kunniasta päästä Iasonin miehistöön. Aluksen nimeksi tulee "Argo" rakentajansa Argoksen mukaan, ja niin miehistöä kutsutaan argonauteiksi. Heihin kuuluvat muun muassa Herakles, Hylas ja Akastos. Akastos pyrkii sabotoimaan miehistön matkaa, sillä hän on itse asiassa Peliaksen poika.


text: Hera ohjaa Iasonin täydentämään laivan varastoa saarelta, mutta sieltä on lupa ottaa ainoastaan muonaa ja vettä. Uteliaat Herakles ja Hylas tunkeutuvat aarrekammioon, jonka päällä on sitä vartioiva valtava Taloksen patsas. Herakles rikkoo kieltoa ja ottaa kammiosta keihään kokoisen kultaisen rintakorun neulan. Varkauden seurauksena patsas herää henkiin, ja se hyökkää argonauttien kimppuun. He yrittävät turhaan paeta, ja Iason pyytää apua Heralta. Heran neuvosta Iason irrottaa tulpan Taloksen kantapäästä, ja niin höyryävän kuuma elämänneste valuu metallijättiläisestä ulos. Talos alkaa sortua ja miehet juoksevat pakoon. Herakleksen varastama kultaneula tippuu maahan, eikä hän huomaa kuinka Hylas ryntää takaisin noutamaan sitä. Talos romahta maahan, ja epäonnekas Hylas hautautuu sen alle. Miehet korjaavat Taloksen särkemän "Argon". Herakles uskoo että Hylas on yhä elossa, ja hän kieltäytyy lähtemästä saarelta. Toverit eivät voi hylätä Heraklesta, eikä matka jatku. Iason joutuu pyytämään viimeisen kerran apua Heralta. Hera ilmoittaa argonauteille, että Hylas on kuollut. Herakles jää silti saarelle etsimään Hylasta.


text: Argonautit saapuvat kuningas Fineuksen kuningaskuntaan. Fineus on rikkonut jumalia vastaan. Rangaistukseksi hän on sokea. Lisäksi hänen on paettava aina kun hän yrittää syödä: harpyijat syöksyvät hänen kimppuunsa ja ahmivat hänen ruokansa. Kuningas lupaa neuvoa tien Kolkhisiin, jos miehistö auttaa häntä harpyijain kanssa. Harpyijat saadaan ansaan verkolla ja vangitaan häkkiin. Ne joutuvat Fineuksen armoille ja saavat vain hänen ruokansa jämät. Fineus kehottaa purjehtimaan Symplegadien eli liikkuvien kallioiden välistä – mutta yksikään alus ole vielä päässyt salmesta läpi. Siitä pahoillaan hän ottaa amuletin kaulastaan ja antaa sen Iasonille.


text: Kapeassa salmessa liikkuvat kalliot (Symplegadit) iskevät toisiaan vasten, ja alas vierivät järkäleet tuhoavat salmessa kulkevat laivat. "Argo" seisoo salmen suulla, ja miehistö näkee, kuinka vastaantuleva alus murskaantuu kallioiden väliin. He soutavat salmeen, mutta yritys vaikuttaa tuhoon tuomitulta. Iason heittää Fineukselta saamansa amuletin vihoissaan veteen. Silloin meren jumala Triton nousee aalloista ja pitelee kallioita erossa toisistaan. Toisesta aluksesta on jäänyt veden varaan Medeia, jonka argonautit pelastavat. Medeia osoittautuu Hekaten temppelin papittareksi Kolkhisista.


text: Akastos kyseenalaistaa Iasonin arvovallan ja haastaa hänet taisteluun. Akastos menettää aseensa, hyppää mereen ja katoaa. Kolkhisin satamassa Iason miehineen kutsutaan kuningas Aietesin juhliin. Argonautit eivät tiedä, että Akastos on selvinnyt hengissä ja varoittanut kuningasta, että Iason havittelee heidän arvokasta taljaansa. Juhlista argonautit joutuvat vankilaan. Medeia auttaa heitä pakenemaan. Tällävälin Akastos yrittää anastaa taljan. Sitä vartioiva hydra surmaa hänet; Iason taas tappaa pedon. Aietes lähtee takaa-ajoon. Hän kylvää hydran hampaat maahan ja rukoilee jumalatar Hekatelta apua: kohta maasta nousee luurankoarmeija (spartit). Medeia ja Argos pääsevät "Argoon" taljan kanssa sillävälin kun Iason, Kastor ja Polydeukes pidättelevät luurankosotureita. Taistelu pitkittyy ja Iasonin toverit saavat surmansa. Iason pelastautuu hyppäämällä kalliolta mereen. Iason, Medeia ja jäljelle jääneet argonautit palaavat Thessaliaan.


text: Elokuvassa mainitussa järjestyksessä


text: Elokuvamusiikin sävelsi Bernard Herrmann, joka työskenteli yhdessä Ray Harryhausenin kanssa myös muun muassa fantasiaelokuvissa "Sindbadin uudet seikkailut" (1958), "Gulliverin matkat (1960)" ja "Salaperäinen saari" (1961). Herrmann sävelsi musiikin myös tieteiselokuviin "Uhkavaatimus Maalle" (1951) ja "Matka maan keskipisteeseen" (1959). Toisin kuin Herrmannin viuluvoittoinen sävellys elokuvaan "Psyko", Kultaisen taljan musiikki on tehty painottaen torvi- ja lyömäsoittimia, joilla esitetään sankarillisia fanfaareja. Puupuhaltimet ja muut lisäinstrumentit, kuten harppu, korostavat rauhallisempia ja romanttisempia kohtia.


text: Elokuvan kerronta ja kreikkalainen mytologia poikkeavat toisistaan useilla tavoilla.


text: Elokuvan alkuperäistä työnimeä "Jason and the Golden Fleece" eli "Iason ja kultainen talja" ei voitu käyttää: saman niminen elokuva oli jo olemassa.


text: Elokuva kuvatiin pääosin Englannissa Sheppertonin studioilla sekä Italiassa, josta löytyi kreikkalaistyylisiä rakennuksia sekä runsaasti kohtauksiin sopivia rantoja. Filmiryhmiä oli tosin välillä ruuhkaksi asti. Alkujaan ilmiselvä valinta kuvauspaikaksi olisi ollut Kreikka. Tuohon aikaan kreikkalaisia raunioita ei juuri ollut restauroitu, eivätkä ne sopineet edes harpyija-kohtauksiin, joissa on raunioituneita rakennuksia.


text: Taloksen malli oli vain noin 30 cm korkea. Siksi oli rakennettava täysikokoinen jättiläisen jalka, jotta Iasonina esittävä Todd Armstrong saattoi käydä kantapään kimppuun ja irrottaa siitä tulpan. Ulos virtaava jumalten elämänveri (engl. "ichor") oli kaurapuurosta ja värjätystä vedestä valmistettu keitos. Taloksen esikuvana Harryhausen käytti mittasuhteiltaan sopivaa Rodoksen kolossia. Se oli ikään kuin käänteis-kolossi, joka seisoi hajareisin luonnonsatamassa ja esti laivaa pakenemasta.


text: Symplegadit-kohtaus tuotti ongelmia. Tritonin osaan löytyi lopulta riittävän pitkäkätinen näyttelijä, joka oli myös uimari. Triton pitää liikkuvia kallioita erossa toisistaan pienoismallilavasteissa Sheppertonin studioille rakennetussa vesialtaassa. Kallioiden väliin jäävä välimatka oli silti kohtalaisen suuri. Itse kalliot tehtiin kipsillä päällystetystä styroksista. Kalliot kelluivat vedessä, joten ne oli korvattava kokonaan kipsistä tehdyillä versioilla.


text: Harryhausenilla oli valmiina vain yksi noin 25 cm pitkä luurankomalli elokuvaa varten. Sitä oli käytetty aiemmin elokuvassa "Sindbadin uudet seikkailut", (1958). Hänen piti rakentaa kuusi uutta luurankoa, ja kesti neljä ja puoli kuukautta saada valmiiksi legendaarinen taistelukohtaus luurankoarmeijaa vastaan. Luurankosoturien kilvissä on Harryhausenin luomien olentojen kuvia, kuten mustekala ja Ymirin pää elokuvasta "Veenuksen valloittajat" vuodelta 1957. Luurankojen surmaaminen oli pulma, koska ne ovat jo kuolleita. Ongelma ratkaistiin niin, että Iason hyppää kallioilta mereen: ”Arvelimme etteivät luurangot osaa uida”. Kuvausryhmä heitti luurankomallit kalliolta veteen, ja tämä voitiin tehdä vain yhdellä otolla, sillä luurankoja ei voinut saada takaisin. ”Siellä ne makaavat edelleenkin, merenpohjassa”, Harryhausen kertoi.


text: "Taistelu kultaisesta taljasta" sai kiittävät arvostelut kriitikoilta ja sitä pidetään yhtenä kulttielokuvien klassikkona. Verkkosivu Rotten Tomatoesin mukaan elokuva on ”erikoinen ja mukaansa tempaava pala nostalgiaa, jonka todellinen tähti on Ray Harryhausenin mestarillinen stop motion -animointi”. Huhtikuussa 2004 aikakauslehti "Empire" arvioi, että Talos on kaikkien aikojen paras elokuvahirviö heti King Kongin jälkeen.


text: Columbia Pictures asetti elokuvan ehdolle Yhdysvaltain elokuva-akatemian parhaiden erikoistehosteiden -sarjan Oscar-palkinnon saajaksi. Palkinnon sai elokuva Kleopatra. Joku elokuva-akatemian jäsen totesi myöhemmin Harryhausenille, ettei hänen elokuvassaan ollut mitään niin kovin erikoista. Harryhausen ihmetteli perustetta, koska mitään vastaavaa ei ollut siihen aikaan tehty elokuvissa. Vuoden 1992 Oscar-gaalassa kunnioitettiin Harryhausenia Gordon E. Sawyer -palkinnolla hänen pitkästä elämäntyöstään. Tilaisuudessa näyttelijä Tom Hanks sanoi, että hänen mielestään paras koskaan tehty elokuva ei ole "Casablanca" tai "Citizen Kane" vaan "Taistelu kultaisesta taljasta".


text: Harryhausen itse piti tätä parhaana elokuvanaan. Columbia sai "Kultaisen taljan" monen yhdysvaltalaisen A-luokan elokuvateatterin esityslistalle itsenäisenä elokuvana. Harryhausenin aiemmat filmit olivat yleensä ottaen päässeet vain B-luokan teattereihin yhteisesityksenä jonkun toisen elokuvan kanssa.


title: Nelli Milan

text:
Nelli Milan (oikealta nimeltään Nelli Tapaninen, s. 1989 Tampere) on suomalainen laulaja-lauluntekijä.
Milan on toiminut vuodesta 2010 laulajana ja kosketinsoittajana oululaisessa Reetta-yhtyeessä, joka julkaisi kolme ep-levyä vuosina 2011–2013. Hän on lisäksi esiintynyt soolona säestäen itseään pianolla. Vuonna 2015 Reetta-nimestä luovuttiin, ja myös yhtye on siitä lähtien käyttänyt nimeä Nelli Milan.
MediaCroco Recordsin julkaisema Nelli Milanin esikoisalbumi "Yli naapurin aitojen" ilmestyi huhtikuussa 2016. Vuonna 2017 Milan teki sopimuksen Universal Musicin kanssa.


title: Nelli Milan

text: Nelli Milan aloitti pianotunnit ollessaan kuusivuotias. Hän on syntynyt Tampereella, mutta perhe muutti Ouluun Nellin ollessa yksivuotias. Hän on opiskellut Madetojan musiikkilukiossa Oulussa ja Ammattiopisto Lappian muusikkolinjalla Torniossa. Milan on kitaristi Timo ”Törrö” Tapanisen tytär.


title: Nelli Milan

text:
Nelli Milan -yhtyeen jäsenet ovat:
Nimellä Reetta julkaistut ep:t


title: Andy Hug

text: Andreas "Andy" Hug (7. syyskuuta 1964 – 24. elokuuta 2000) oli sveitsiläinen karateka ja potkunyrkkeilijä. Hän saavutti muun muassa karatessa EM-kultaa 1985 ja 1989, sekä potkunyrkkeilyssä K–1 mestaruuden 1996.


title: Andy Hug

text: Hug kuoli leukemiaan Tokion keskussairaalassa, elokuussa 2000.


title: Andy Hug

text: Hug syntyi Zürichissä, Sveitsissä kolmi lapsiseen perheeseen. Hänen isä Arthur työskenteli Ranskan muukalaislegioonassa, jonka palveluksessa hän kuoli Thaimaassa epäselvissä olosuhteissa eikä täten nähnyt koskaan poikaansa. Hugin äiti Madelaine Baumann joutui etsimään aviomiehensä kuoleman myötä rahakkaamman työpaikan, eikä hänelle jäänyt aikaa huolehtia lapsistaan. Hug vietti kolme vuotta orpokodissa, kunnes hänen äidin puolen isovanhemmat ottivat hänet ja sisaruksensa Charlyn ja Fabiennen huostaan. He kasvoivat Wohlenissa.


title: Andy Hug

text: Hug aloitti urheilemisen jalkapallolla kuusivuotiaana ja pääsi myöhemmin edustamaan Sveitsin alle 16-vuotiaiden maajoukkuetta. Hug joutui kuitenkin jo kymmenvuotiaana koulukiusatuksi, jonka myötä hän alkoi harrastamaan Kyokushin karatea Wohlenissa Werner Schenkerin ohjauksessa. Hugin isoisä ei aluksi pitänyt pojanpoikansa harjoittelevan karatea, mutta vaimonsa suostuteltua antamaan pojanpojan jatkamaan harrastustaan myöntyi lopulta. Hugin ollessa 13-vuotias hän oli alkanut voittamaan useita amatööriturnauksia. Koska isovanhemmat eivät kyenneet enää kustantamaan Hugin molempia harrastuksia he pakottivat poikaa päättämään jatkaako hän vain jalkapallon pelaamista vai karatea. Hug valitsi karaten ja ollessaan 15-vuotias, hän voitti vuonna 1979 Sveitsin Oyama Cupin. Turnauksen vähimmäisikä oli kaksikymmentä, mutta koska Hug oli osoittanut lahjakkuutensa jo aikaisemmin Sveitsin karateliitto päätti antaa Hugin osallistua turnaukseen.


title: Andy Hug

text: 1980-luvulle tultaessa Hug alkoi kilpailla myös kansainvälisissä turnauksissa. Ensimmäinen menestyksekäs saavutus tuli 1981 Hollannin mestaruuskisoissa, Weertissä, jossa hän voitti keskisarjan mestaruuden. Hug jatkoi menestystään kotimaassaan voitettuaan Sveitsin keskisarjan mestaruuden 1982, jonka jälkeen hän saavutti tunnettavuutta 1983 voitettuaan Oyaman valvoman Ibutz Oyama Cupin, Unkarissa. Yleisö alkoi tunnistaa Hugin viihdyttävästä ottelutyylistä lyödessään kovaa ja tehokkaasti, sekä erityisesti hänen tarkoista potkuistaan. Hugin hyökkäystekniikat olivat usein arvaamattomia ja hän kykeni käyttämään korkeita ja monipuolisia potkuja erityisesti "Mawashi Geri" (kierrepotku), "Ushiro Geri" (takapotku) ja yksi hänen tavaramerkeistään "Kakato Geri" (kirvespotku). Sittemmin 1984 Hug siirtyi raskassarjaan, joka oli tuolloin yli 80-kiloa. Hug voitti Sveitsin raskaansarjan mestaruuden ja otti osaa ensimmäistä kertaa marraskuussa Kyokushinin maailmanmestaruuskisoihin, jotka käydään ilman painorajaa. Hug onnistui etenemään kuudentoista parhaan joukoon. Samana vuonna Hug suoritti teurastajan oppisopimuksen loppuun ja työskenteli sen jälkeen Wohlenin teurastamossa. Hug jatkoi kilpailemista, mutta joutui kaksi vuotta myöhemmin lopettamaan työnsä joutuessaan ottamaan liian paljon vapaata erinäisten loukkaantumisten vuoksi, jotka vaikuttivat myös hänen työsuoritukseensa. Irtisanomisen jälkeen Hug rahoitti itse kilpailemistaan ja sai avustusta myös ystäviltään. 1985–1986 välisenä aikana hän onnistui voittamaan Sveitsin mestaruuden lisäksi toistamiseen Ibutz Oyama Cupin, jonka loppuottelussa Hug voitti hallitsevan mestarin Michel Wedelin. Lisäksi Hug saavutti raskaansarjan Euroopan mestaruuden voitettuaan loppuottelussa Klaus Rexin. 1986 Hug voitti pronssia Britannian Openissa.


title: Andy Hug

text:
Hän pääsi edustamaan Sveitsiä toista kertaa MM-kilpailuihin 1987. Hug eteni kolme päivää kestäneessä turnauksessa aina loppuotteluun saakka voitettuaan muun muassa välierissä Akira Masudan. Päästyään loppuotteluun hänestä tuli ensimmäinen ei japanilainen, joka on kykenyt saavuttamaan loppuottelu paikan. Hug otteli mestaruudesta Akiyoshi Matsuita vastaan, mutta hävisi kamppailun tuomariäänin.
Hugin vielä jatkaessa kilpauraansa ja ollessaan Sveitsissä hän kärsi tiheästi voimakkaista kuumeisista kohtauksista sekä nenä-, silmä- ja penisverenvuodoista. Monien lääkärikäyntien jälkeen lääkärit eivät kyenneet löytämään mitään normaalista poikkeavaa. 14. Elokuuta hän matkusti Japaniin ja seuraavana päivänä ollesaan treeneissä kuitenkin hänen sveitsiläinen fysioterapeuttinsa löysi Hugin niskan vasemmalta puolelta kasvaimen, joka lääkärien tutkimuksien jälkeen osoittautui syöpäkasvaimeksi. Hug oli jo tätä ennen kerennyt sairastamaan huomaamattaan Leukemiaa, joka oli ajan myötä kerennyt leviämään pahasti. Hänet otettiin pian syöpähoitoihin ja 21. päivä Seidokakan karaten mestari ja K-1 organisaation perustaja vieraili hänen luonaan ja Hug kertoi hänelle, että jos hän kuolisi pian hän haluaa kuolla Japanissa.


title: Andy Hug

text: Hänen tilansa paheni pian entisestään 23. elokuuta, kun hän koki hengitysvaikeuksia aamulla ja oli jo hieman myöhemmin illan aikana vaipunut koomaan ja hänet pantiin elintoimintoja ylläpitävään laitteeseen Nippon Medical Schoolin yliopistollisessa sairaalassa Bunkyossa, Tokiossa. Iltapäivällä ollessaan koomassa, hänen sydämensä pysähtyi kolme kertaa peräkkäin lyhyen aikavälin sisällä, mutta lääkärit kykenivät palauttamaan hänen pulssinsa. Kun hänen sydämensä kuitenkin pysähtyi neljännen kerran 24. elokuuta, lääkärit eivät enää kyenneet elvyttämään häntä ja antoivat pian periksi. Hänet julistettiin kuolleeksi 16:21 24. elokuuta 2000 kaksi viikkoa ennen hänen kolmattakymmenettä kuudetta syntymäpäiväänsä.


title: Andy Hug

text: Virallinen tiedote Hugin kuolemasta annettiin suorana Japanilaisilla uutiskanavilla kuten Fuji Television, Japani News Network, NHK World ja TV Asahi. Hugin kilpakumppani Peter Aerts, joka oli tuolloin samaisessa Nippon Medical Schoolin sairaalassa odottamassa hoitoa alaselkänsä vuoksi purskahti hysteeriseen itkuun pitkäksi aikaa ja jätti lopulta tulematta vastaanotolle, kun hän sai Hugin poismenosta. Haastattelussa hän kertoi omistaneensa suorituskykynsä tulevassa K-1 World Grand Prix 2000 finaalissa Hugille. Tunnin mittaiseen lehdistötilaisuuteen osallistui viisi lääkäriä, jotka olivat hoitaneet Hugia, sekä K-1 ottelijat Kazuyoshi Ishii ja Francisco Filho.


title: Andy Hug

text: Hugin hautajaiset pidettiin 27. elokuuta Kiotossa, jossa hänen ruumiinsa poltettiin ja hänen tuhkansa laitettiin säilöön hautausmaalla Hoshuin temppelissä. Hautajaissaattueeseen kuului muun muassa kuuluisat japanilaiset karatekat Kazuyoshi Ishii, Hajime Kazumi, Akira Masuda, Shokei Matsui, Kenji Midori ja Sveitsin silloinen presidentti Adolf Ogi kuten myös yli kaksitoista tuhatta surevaa fania. K-1 ottelijat Francisco Filho, Nobuaki Kakuda ja Nicholas Pettas ottivat osaa Hugin jäänteiden saattajina.


title: Andy Hug

text: Hänen perintönsä jäi elämään kenties maailman legendaarisimpana potkunyrkkeilijänä ja täyskontakti karatekana, sekä yhtenä merkittävimpänä raskassarjalaisena historiassa. Hug oli aikoinaan yksi rikkaimmista potkunyrkkeilijöistä maailmassa ja hänen ottelunsa hänen kotimaassaan Sveitsissä veti puoleensa suuremman tv-yleisön kuin Martina Hingisin tennis ottelut tai Sveitsin kansallisen jalkapallomaajoukkeen pelit. Hänen omien ottelusaavutuksien lisäksi hän oli tullut tunnetuksi myös hänen artikulaatiostaan, nöyryydestään lajiaan kohtaan ja vahvasta työmoraalistaan.


title: Chaetomium

text: Chaetomium on homesienisuku, johon kuuluu yli 180 lajia. Useat niistä kasvavat maaperässä, puutavarassa tai olkea sisältävässä materiaalissa. Homesientä on jo pitkään pidetty kosteusvaurioindikaattorina. Kosteusvauriorakennuksissa "Chaetomium" kasvaa erilaisilla selluloossaa sisältävillä kasvualustoilla, paperi- ja kartonkialustoilla, harvemmin kivimateriaalilla tai keraamisilla alustoilla.


title: Chaetomium

text: Chaetomium-suvussa on useita toksiinien tuottajalajeja. "Chaetomiumin" on arveltu olevan yleisimpien haitallisten sisätilahomeiden joukossa. Eräässä tutkimuksessa tutkittiin noin 800 kosteusvaurioitunutta rakennusta, joista 49 % löydettiin "Chaetomium"-lajeja. "Chaetomium" on homevaurioituneiden sisäympäristöjen sienisuku, joka edistää mahdollisesti terveydellisiä haittoja toksisilla tuotoksillaan. "Chaetomium" -suvun yleisimpiä rakennuksissa tavattavia lajeja on Chaetomium globosum. Se tuottaa ketoglobosiineja A ja C, kun sitä viljellään rakennusmateriaaleilla. Kasvatusalustoista kaura-agar on parhaimmiksi todettuja. "Chaetomiumin" tuottamia toksiineja voi olla sisäilmassa, pinnoille laskeutuneessa pölyssä ja kasvustoista vapautuvissa hiukkasissa. Chaetomiumille herkistyneitä on suomalaisessa aineistossa muutama prosentti. Home ei kuitenkaan kuulu allergiatesteissä rutiinitesteihin.


Liangshan (, pinyin: Liángshān; sichuanin-yi: "Niep Sha"), virallisesti Liangshanin yiden autonominen prefektuuri (, pinyin: Liángshān Yízú Zìzhìzhōu; sichuanin-yi: ), on yille varattu autonominen prefektuuri Kiinan Sichuanin maakunnan eteläosassa. Prefektuurin pinta-ala on 60 423 neliökilometriä ja väkiluku noin 4,53 miljoonaa (vuonna 2010). Prefektuurin päähallintopaikka on Xichang, jonka keskusta sijaitsee linnuntietä noin 350 kilometriä maakunnan pääkaupunki Chengdusta lounaaseen.


title: Liangshanin yiden autonominen prefektuuri

text: Piirikuntatasolla autonominen prefektuuri jaetaan yhteen piirikuntatason kaupunkiin, 15 piirikuntaan ja yhteen autonominen piirikuntaan.


title: Filip Bednarek

text: Filip Bednarek (s. 26. syyskuuta 1992 Słupca) on puolalainen jalkapalloilija, pelipaikaltaan maalivahti. Hän on edustanut De Graafschapia heinäkuusta 2016 lähtien.


title: Filip Bednarek

text: Hän aloitti uransa Sokół Kleczewissa. Vuonna 2007 hän siirtyi Amica Wronkiin ja vuonna 2008 FC Twenteen. Vuonna 2012 hän siirtyi tämän seuran ykkösjoukkueseen jossa hän teki debyyttinsä 6. joulukuuta 2012 Eurooppa-liigan ottelussa Helsingborgs IF:a vastaan (1–3). Heinäkuussa 2015 hän teki 1+2 vuoden sopimuksen FC Utrechtin kanssa. Hän teki debyyttinsä tässä seurassa 22. syyskuuta 2015 KNVB-cupin ottelu ONS Sneekia vastaan. Heinäkuussa 2016 hän teki kahden vuoden sopimuksen De Graafschapin kanssa.


title: Filip Bednarek

text: Hänen veljensä Jan on myös jalkapalloilija.


title: Foss

text: Foss voi tarkoittaa ainakin seuraavia:


title: AMD Radeon Rx 200 -sarja

text:
Radeon Rx 200 on AMD:n vuonna 2013 julkaisema mallisto Radeon grafiikkasuorittimia.
Malliston myötä käyttöön tuli uusi nimeämiskäytäntö.


title: AMD Radeon Rx 200 -sarja

text: Malliston seuraaja on AMD Radeon Rx 300 -sarja.


title: AMD Radeon Rx 200 -sarja

text: Mallistoon kuuluvat kolme sarjaa:


title: AMD Radeon Rx 200 -sarja

text: R5 200-malliston grafiikkasuorittimet käyttivät vanhempaa TeraScale-mikroarkkitehtuuria.


title: AMD Radeon Rx 200 -sarja

text: R7 200-malliston grafiikkasuorittimet käyttivät uudemman Graphics Core Next ensimmäisen sukupolven mikroarkkitehtuuria.


title: AMD Radeon Rx 200 -sarja

text: R9 200-malliston grafiikkasuorittimet käyttivät uudemman Graphics Core Next toisen sukupolven mikroarkkitehtuuria.


title: AMD Radeon Rx 200 -sarja

text: Sarjan grafiikkasuorittimia ovat käyttäneet mm. Asus (R7240-2GD3-L) ja Club 3D näytönohjaimissaan.


title: David Brine

text: David Brine (s. 6. tammikuuta 1985 Truro, Nova Scotia, Kanada) on kroatialais-kanadalainen jääkiekkoilija, joka pelaa Itävallan Erste Bank Eishockey Ligan kroatialaisjoukkue Medveščak Zagrebissa. Hän on pelipaikaltaan keskushyökkääjä. Brine pelasi yhdeksän NHL-ottelua Florida Panthersissa kaudella 2007–2008. Hän on pelannut urallaan myös Etelä-Koreassa, Tanskassa, Saksassa, Italiassa ja Iso-Britanniassa.


title: David Brine

text: QMJHL-joukkue Québec Remparts varasi Brinen 68. pelaajana kesällä 2001. Hän pelasi kaudella 2002–2003 kotikaupunkinsa joukkueessa MJAHL-junioriliigan Truro Bearcatsissa, jonka jälkeen Brine siirtyi kaudeksi 2003–2004 QMJHL:ään, mutta Halifax Mooseheadsin paitaan. Hän oli jo tulokaskaudellaan joukkueen paras pistemies ja maalintekijä tehoilla 22+25=47. Kaudella 2005–2006 Brine nousi Mooseheadsin kapteeniksi ja voitti joukkueen sisäisen piste- ja syöttöpörssin tehoilla 34+66=100. Hän myös jakoi Mooseheadsin sisäisen tehotilaston voiton Rane Carnegien kanssa lukemalla +22. Brine palkittiin kauden päätteeksi QMJHL:n parhaana puolustava hyökkääjänä Guy Carbonneau Trophylla. QMJHL-kauden jälkeen, huhtikuussa 2006 hän siirtyi amatööritry-out -sopimuksella loppukevääksi AHL-joukkue Manitoba Mooseen. Brine pelasi siellä yhdeksän playoff-ottelua tehden yhden syöttöpisteen.


title: David Brine

text: Kesällä 2006 Brine osallistui try-out -sopimuksella Carolina Hurricanesin harjoitusleirille. Hän jäi siellä ilman jatkosopimusta, mutta teki syyskuussa tulokassopimuksen toisen NHL-seuran Florida Panthersin kanssa. Brine pelasi kauden 2006–2007 suurimmaksi osaksi ECHL-joukkue Florida Everbladesin vahvuudessa. Hän pelasi AHL-joukkue Rochester Americansissa 22 runkosarjaottelua. Kauden 2007–2008 Brine pelasi pääosin Americansissa, jossa varsinainen AHL:n tulokaskausi toi 66 runkosarjaottelussa tehot 9+11=20. Hän debytoi kauden aikana myös Panthersin NHL-joukkueessa, jossa Brine pelasi yhdeksän runkosarjaottelua tehden yhden syöttöpisteen. Hän pelasi ensimmäisen NHL-ottelunsa 2. helmikuuta 2008 vieraissa paikallisvastustaja Tampa Bay Lightningia vastaan. Brine sai ottelussa jääaikaa 8.15 minuuttia. Kaksi seuraavaa kautta hän pelasi kokonaan Americansissa.


title: David Brine

text: Syyskuussa 2010 Brine teki vapaana agenttina vuoden mittaisen AHL-sopimuksen San Antonio Rampagen kanssa. Kaudeksi 2011–2012 hän siirtyi vuoden mittaisella sopimuksella Itävallan Erste Bank Eishockey Ligan kroatialaisjoukkue Medveščak Zagrebin riveihin. Brine edusti seuraa myös Kroatian pääsarjan pudotuspeleissä, jotka päättyivät mestaruuteen. Heinäkuussa 2012 Brine teki vuoden mittaisen jatkosopimuksen Medveščakin kanssa. Myös kauden 2012–2013 päätteeksi hän voitti Kroatian-mestaruuden seuran kakkosjoukkueessa. Kaudeksi 2013–2014 Brine siirtyi vuoden mittaisella sopimuksella ALIH:n eteläkorealaisjoukkue High1:n paitaan. Hän oli tehoilla 16+35=51 joukkueen paras syöttäjä Song Dong Hwanin kanssa ja toiseksi paras pistemies Michael Swiftin jälkeen.


title: David Brine

text: Kaudeksi 2014–2015 Brine siirtyi vuoden mittaisella sopimuksella Tanskan Metal Ligaenin Aalborg Piratesiin. Hän nousi joukkueen kapteeniksi, mutta Brinen sopimus kuitenkin purettiin pelillisistä syistä jo kahdeksan ottelun jälkeen lokakuun 2014 lopulla. Marraskuussa hän siirtyi Saksan toiseksi korkeimmalle sarjatasolle DEL2-liigan SC Riesserseehen. Tammikuussa 2015 Brine sai kuitenkin myös sieltä lähtöpassit 15 pelaamansa ottelun jälkeen. Reilu viikkoa myöhemmin hän siirtyi Italian Serie A:n HC Valpelliceen, jossa Brine pelasi kauden loppuun.


title: David Brine

text:
Brine palasi kaudeksi 2015–2016 DEL2-liigaan ja siirtyi vuoden mittaisella sopimuksella Löwen Frankfurtin riveihin. Kaudeksi 2016–2017 hän siirtyi vuoden mittaisella sopimuksella Iso-Britannian EIHL-liigan walesilaisjoukkue Cardiff Devilsiin.
Brine voitti sekä Challenge Cupin että EIHL:n mestaruuden.


title: David Brine

text: Kaudeksi 2017–2018 Brine palasi vuoden mittaisella sopimuksella pelaamaan EBEL-liigaa Medveščak Zagrebiin.


title: David Brine

text: Brine edusti Kroatiaa IB-divisioonan MM-kilpailuissa vuosina 2016 ja 2017, joista ensimmäisessä turnauksessa hän jakoi joukkueensa sisäisen tehotilaston voiton Mike Glumacin kanssa lukemalla +3.


title: David Brine

text: Brine esiintyi vuonna 2006 kanadalaisessa amatöörikiekkoilijoista kertovassa tositelevisiosarjassa "Making the Cut: Last Man Standing" sen toisella tuotantokaudella. Hän on sarjan ainoa kiekkoilija, joka on edennyt urallaan NHL:ään asti.


title: David Brine

text: Brinen isosisko Katie ja pikkusisko Jennifer ovat pelanneet myös jääkiekkoa.


title: Growing Up Fisher

text: Growing Up Fisher on yhdysvaltalainen tilannekomedia, jota esitettiin NBC:n kanavalla vuonna 2014. Sarjan on luonut DJ Nash.


title: Growing Up Fisher

text: 2014 tammikuussa NBC ilmoitti Growing Up Fisherin julkaisuajankohdaksi 23. helmikuuta 2014. Toukokuussa NBC kertoi peruuttaneen sarjan ensimmäiseen tuotantokauteen.


title: Growing Up Fisher

text: Vuonna 2012 esituotantovaiheessa sarjan nimenä oli "Then Came Elvis". 2013 toukokuussa NBC vaihtoi sarjalle nimeksi "The Family Guide" ja heti perään kesäkuussa nimeksi vaihtui "Growing Up Fisher".


title: Growing Up Fisher

text: Sarjassa seurataan 11–vuotiaan Henryn ja hänen Katie–siskonsa kasvua vanhempien avioeron jälkeen. Lisäjännitystä tuovat Mel, heidän sokea lakimiehenä toimiva isä ja keski-iän kriisistä kärsivä Joyce-äiti.


title: Guangzhou Circle

text: Guangzhou Circle on toimistorakennus ja maamerkki Kantonin kaupungissa Guangdongin maakunnassa Kiinassa. Rakennuksessa on Guangdong Plastics Exchange (GDPE) -yrityksen pääkonttori. Guangzhou Circle muistuttaa jadekiekkoa ja sen keskellä oleva aukko on 47 metriä leveä.


title: Pesäpallon suomensarja 1983

text: Pesäpallon suomensarja pelattiin 39. kerran kaudella 1983. Sarja pelattiin kolmessa lohkossa kaksinkertaisena sarjana. Lohkovoittajat Muhoksen Pallo-Salamat, Helsinki-Pesis ja Vähänkyrön Viesti nousivat ykkössarjaan kaudeksi 1984. Lohkojen kolme viimeistä putosi suoraan maakuntasarjaan. Kausi oli kolmas, jolloin suomensarja oli kolmanneksi korkein sarjataso pesäpallossa.


title: Anatoli Starostin

text: Anatoli Starostin (s. 18. tammikuuta 1960 Dušanbe, Tadžikistan) on neuvostoliittolainen nykyaikainen viisiottelija ja olympiavoittaja.


title: Anatoli Starostin

text: Starostin voitti kaksi ensimmäistä olympiakultaansa Moskovan olympialaisissa 1980. Hän voitti yksilökilpailun pistein 5 568. Hän oli myös mukana Neuvostoliiton joukkueessa, joka voitti kultaa ennen Unkaria. Starostin oli mukana vielä 12 vuotta myöhemmin Barcelonan olympialaisissa yhdistyneessä joukkueessa. Hän saavutti tällöin joukkuekilpailuissa hopeaa. Yksilökilpailuissa hän sijoittui neljänneksi.


title: Anatoli Starostin

text: Starostin voitti yksilökilpailun maailmanmestaruuden 1983. Tämän lisäksi hän voitti neljä joukkuekilpailun maailmanmestaruutta: 1982, 1983, 1985 ja 1990. Vuoden 1986 maailmanmestaruuskilpailujen yhteydessä Starostin kärysi dopingista käytettyään beetasalpaajia. Hän sai tämän jälkeen kahden vuoden kilpailukiellon.


title: Pesäpallon suomensarja 1982

text: Pesäpallon suomensarja pelattiin 38. kerran kaudella 1982. Sarja pelattiin kolmessa lohkossa kaksinkertaisena sarjana. Lohkovoittajat Halsuan Toivo, Tohmajärven Urheilijat ja Kuortaneen Kunto nousivat ykkössarjaan kaudeksi 1983. Lohkojen kolme viimeistä putosi suoraan maakuntasarjaan. Kausi oli toinen, jolloin suomensarja oli kolmanneksi korkein sarjataso pesäpallossa.


title: Pesäpallon suomensarja 1982

text: KaMa 2 ei pelannut kaudella 1983, joten Janakkala säilytti sarjapaikkansa.


title: Corinne Diacre

text: Corinne Diacre (s. 4. elokuuta 1974) on ranskalainen jalkapallovalmentaja ja entinen puolustaja. Elokuusta 2017 lähtien hän on toiminut Ranskan naisten jalkapallomaajoukkueen päävalmentajana.


title: Corinne Diacre

text: Diacre oli ensimmäinen naispäävalmentaja miesten ammattilaisjoukkueessa, kun hänestä tuli 2014 Clermont Footin päävalmentaja.


title: Corinne Diacre

text: Diacre oli pelaajaurallaan yksi ranskalaisen naisjalkapallon keskeisistä pelaajista muun muassa yhdessä Sandrine Soubeyrandin ja Marinette Pichonin kanssa. Hän pelasi pienissä amatöörijoukkueissa 1980-luvulla, mutta teki uransa ASJ Soyauxissa, jota hän edusti lähes kaksikymmentä vuotta. Maajoukkuetasolla hän edusti Ranskaa 121 maaottelussa. Diacre oli mukana MM-kisoissa 2003 sekä EM-kisoissa 1997, 2001 ja 2003. Ranska jäi kaikissa Diacren pelaamissa arvokisoissa alkulohkoon.


title: Corinne Diacre

text: Hän lopetti pelaajauransa vuonna 2007 ja siirtyi Bruno Binin apuvalmentajaksi Ranskan maajoukkueeseen. He luotsasivat Ranskan parhaimmillaan neljänneksi MM-kisoissa 2011 sekä olympialaisissa 2012. Bini valmennustiimeineen jätti maajoukkueen kesällä 2013.


title: Corinne Diacre

text: Seuratasolla Diacre debytoi ASJ Soyauxin valmentajana tammikuussa 2011. Joukkue nousi hänen johdollaan takaisin pääsarjaan kauden jälkeen, mutta putosi jälleen keväällä 2012. Toistamiseen Diacre luotsasi Soyauxin takaisin liigaan kauden 2012/13 päätteeksi ja kaudella 2013/14 seura eteni Ranskan cupissa välieriin.


title: Corinne Diacre

text: Kesäkuun lopussa 2014 Diacresta tuli Clermont Footin päävalmentaja ja ensimmäinen naispuolinen päävalmentaja miesten ammattilaisjoukkueessa. Diacrea ennen seura oli palkannut Helena Costan päävalmentajaksi, mutta tämä oli jättänyt tehtävänsä pian valintansa jälkeen eikä valmentanut Clermontia ainoassakaan ottelussa. Diacren debyyttikaudellan Clermont sijoittui Ligue 2:ssa keskikastiin ollen 12:ta. Syyskuussa 2015 Clermont teki Diacren kanssa kesään 2018 ulottuvan jatkosopimuksen.


title: Corinne Diacre

text: Elokuussa 2017 Diacre jätti Clermontin ja siirtyi Ranskan naisten jalkapallomaajoukkueen päävalmentajaksi.


title: Boris Oništšenko

text: Boris Oništšenko (Борис Григорьевич Онищенко, s. 19. syyskuuta 1937 Berezniaky, Ukraina) on neuvostoliittolainen nykyaikainen viisiottelija ja olympiavoittaja. Siviiliammatiltaan hän oli upseeri.


title: Boris Oništšenko

text: Oništšenko osallistui ensimmäisen kerran olympialaisiin Méxicossa 1968. Tällöin hän oli yksilökilpailussa viides. Hän osallistui myös Neuvostoliiton joukkueessa joukkuekilpailuun, jossa hän voitti olympiahopeaa, kun Unkari voitti olympiakultaa. Münchenissä 1972 Oništšenkon edustama Neuvostoliiton joukkue saavutti olympiakultaa. Hän saavutti samana vuonna yksilökilpailussa hopeaa.


title: Boris Oništšenko

text: Oništšenko osallistui myös Montrealin olympialaisiin 1976. Oništšenko oli yksi kilpailujen ennakkosuosikkeja sekä yksilökilpailussa että edustamansa joukkue joukkuekilpailussa. Joukkuekilpailuissa Iso-Britannian joukkue johti ensimmäisen lajin jälkeen Neuvostoliittoa. Seuraavassa lajissa, miekkailussa, Oništšenko otteli Adrian Parkeria vastaan, jolloin Oništšenko näytti saavan osuman, vaikka ei osunut Parkeriin. Sama tapahtui seuraavan urheilijan Jim Foxin kanssa, joka protestoi voimakkaasti asiaa. Ottelun jälkeen selvisi, että Oništšenko oli käyttänyt miekkaa, jossa oli sähkölaite, joka näytti, että miekkailija oli saanut osuman, vaikka näin ei ollutkaan. Oništšenko hylättiin yksilökilpailussa sekä Neuvostoliiton joukkue hylättiin. Oništšenko sai tapauksesta elinikäisen kilpailukiellon.


title: Boris Oništšenko

text: Oništšenko voitti urallaan myös yksilökilpailun maailmanmestaruuden vuonna 1971 sekä joukkuemaailmanmestaruuden neljästi vuosina 1969, 1971, 1973 ja 1974. Hän voitti myös kolme Neuvostoliiton mestaruutta vuosina 1969, 1970 ja 1976.


title: Tuija Pösö

text: Tuija Tuulikki Pösö (o.s. Myyrinmaa; 27. maaliskuuta 1941 Helsinki – 10. maaliskuuta 2016 Espoo) oli suomalainen arkkitehti, jonka erikoisalaa olivat koulukiinteistöt.


title: Tuija Pösö

text: Pösö kirjoitti ylioppilaaksi Lauttasaaren yhteiskoulussa 1960 ja valmistui arkkitehdiksi Teknillisen korkeakoulun arkkitehtiosastolta 1967. Hän hakeutui arkkitehtuurin pariin isänsä, Kouluhallituksen yliarkkitehti V. J. Myyrinmaan innostamana. Työuransa Tuija Pösö aloitti piirtäjänä Arkkitehtitoimisto Veikko Malmiossa 1962–1963 ja toimi sen jälkeen suunnittelijana Arkkitehtitoimisto Timo ja Tuomo Suomalaisen palveluksessa 1964–1966. Arkkitehdiksi valmistumisensa jälkeen hän työskenteli aluksi arkkitehtina Arkkitehtitoimisto Olli Parviaisen palveluksessa 1967–1970 ja sitten omassa toimistossaan eli Arkkitehtitoimisto Tuija Pösö Ky:n johtajana 1970–1977. Tällä vuosikymmenellä valmistui useita toimiston suunnittelemia kouluja, kirjastoja ja uimahalleja. Lopun työurastaan Pösö toimi Helsingin kaupungin palveluksessa, ensin Helsingin kaupungin rakennusviraston arkkitehtina 1977–1978 ja sitten kaupungin opetusvirastossa aluksi kiinteistöpäällikkönä ja myöhemmin perusparannushankkeiden johtavana arkkitehtina. Opetusvirastossa hän aloitti 1978 ja lopetti 2004, jolloin jäi eläkkeelle. Hän loi tänä aikana kiinteistötoimiston huolehtimaan kaupungin koulujen kiinteistöistä ja laadukkaasta kouluympäristöstä.


title: Tuija Pösö

text: Tuija Pösön vapaa-ajan intohimona oli purjehdus, Lappi ja kuvanveisto.


Ngawa, virallisesti Ngawan tiibetiläisten ja qiangien autonominen prefektuuri (, "Ngawa Poirig Qangrig Ranggyong Kü"; qiang.: "Ggabba Shbea Rrmea nyujugvez zhou"; ), tunnetaan myös nimenä Aba pinyinin mukaan, on tiibetiläisille ja qiangeille varattu autonominen prefektuuri Kiinan Sichuanin maakunnan pohjoisosassa. Prefektuurin pinta-ala on 84 242 neliökilometriä ja väkiluku 898 708 (vuonna 2010). Prefektuurin päähallintopaikka on Barkam, jonka keskusta sijaitsee linnuntietä noin 230 kilometriä maakunnan pääkaupunki Chengdusta luoteeseen.


title: Ngawan tiibetiläisten ja qiangien autonominen prefektuuri

text: Piirikuntatasolla autonominen prefektuuri jaetaan yhteen piirikuntatason kaupunkiin ja 12 piirikuntaan.


title: Robbie Amell

text: Robert Patrick ”Robbie” Amell (s. 21. huhtikuuta 1988 Toronto, Ontario) on kanadalainen näyttelijä ja malli. Hänet tunnetaan parhaiten rooleistaan tv-sarjoissa "The Tomorrow People" ja "The Flash" sekä elokuvissa "Scooby-Doo! The Mystery Begins" ja "The Duff". Hänen uransa alkoi roolista kanadalaisessa tv-sarjassa "Life with Derek".


title: Robbie Amell

text: Amell syntyi Torontossa ja aloitti mallintyöt ja näyttelemisen kuusivuotiaana, esiintyen televisiomainoksissa yhdessä siskonsa kanssa. Hän harrasti myös pitkään jääkiekkoa ja on Toronto Maple Leafs -joukkueen fani. Nykyään hän kannattaa myös Los Angeles Kingsiä. 16-vuotiaana Amell alkoi esiintyä high school -näytelmissä ja valmistuttuaan opiskeli näyttelemistä kanadalaisessa elokuva-akatemiassa. Amell on näyttelijä Stephen Amellin serkku.


title: Robbie Amell

text: Amell debytoi pienessä roolissa vuonna 2006 elokuvassa "Villi tusina 2". Hänen roolinsa piti aluksi olla vuorosanaton, mutta lopulta hänelle lisättiin pari repliikkiä. Hän näytteli myös kanadalaisessa tv-sarjassa "Life with Derek" päähahmo Caseyn poikaystävää, Maxia. Seuraavan merkittävän tv-roolin hän sai Nickelodeonin nuortensarjasta "True Jackson, VP". Sen ohella hän on vieraillut lukuisissa yhdysvaltalaisissa tv-sarjoissa.


title: Robbie Amell

text: Vuonna 2013 Amell sai näyteltäväkseen pääroolin CW-kanavan scifi-draamasarjassa "The Tomorrow People". Lisäksi hän sai toistuvan roolin Ronnie Raymond/Firestormina tv-sarjasta "The Flash". Vuonna 2016 Amell esiintyi komediaelokuvassa "Nine Lives" ja vuonna 2017 kauhuelokuvassa "The Babysitter".


title: Robbie Amell

text: Amell kihlautui näyttelijä Italia Riccin kanssa vuonna 2014. He ovat seurustelleet vuodesta 2008. Pari meni naimisiin vuonna 2016.


title: Constantin Gâlcă

text: Constantin Gâlcă (s. 8. maaliskuuta 1972) on romanialainen jalkapallovalmentaja ja entinen keskikenttäpelaaja.


title: Constantin Gâlcă

text: Gâlcă aloitti pelaajauransa FC Progresul Bucureștissa, jonka edustusjoukkueessa hän debytoi 16-vuotiaana. Nuori lupaus siirtyi pääsarjaseura FC Argeș Piteștiin jo seuraavana vuonna 1989. Hän teki seurassa läpimurtonsa pelaten kaksi hienoa kautta, kunnes siirtyi vuonna 1991 suurseura FC Steaua Bukarestiin. Gâlcă vakiinnutti paikkansa Steauan keskikentällä ja oli viiden kauden ajan seuran ehdottomia avainpelaajia. Hän juhli Steauan kanssa neljää perättäistä Romanian liigamestaruutta. Kauden 1995/1996 jälkeen Gâlcă jätti kotimaan kentät ja siirtyi espanjalaiseen RCD Mallorcaan. Hän pelasi loistavan kauden iskien 13 maalia seuran noustessa Segundasta liigaan.


title: Constantin Gâlcă

text: Gâlcă siirtyi kauden jälkeen RCD Espanyoliin, jossa hänestä tuli keskikentän tärkeä pelintekijä ja joukkueensa avainpelaaja. Hän voitti Espanyolin paidassa Copa del Reyn mestaruuden kaudella 1999/2000. Kaikkiaan Gâlcă pelasi 123 liigaottelua Espanyolissa, kunnes siirtyi kaudeksi 2001/02 Villarrealiin. Pudottuaan kaudella 2002/03 penkille, Gâlcă jätti seuran joulukuussa 2002 ja siirtyi Segundassa pelanneeseen [Real Zaragoza]]an. Uransa kolme viimeistä kautta 2003–2006 hän edusti UD Almeríaa.


title: Constantin Gâlcă

text: Maajoukkuetasolla Gâlcă edusti Romaniaa 68 A-maaottelussa ja teki neljä maalia. Hän oli mukana Romanian miehistössä MM-kisoissa 1994 ja 1998 sekä EM-kisoissa 1996 ja 2000.


title: Constantin Gâlcă

text: Gâlcă debytoi valmentajana UD Almerían B-joukkueen peräsimessä heinäkuussa 2009. Hän sai kuitenkin potkut jo tammikuussa 2010 heikkojen tulosten vuoksi. Elokuussa 2013 hänestä tuli Romanian alle 17-vuotiaiden maajoukkuevalmentaja. Kesällä 2014 Gâlcă nousi yllättäen FC Steaua Bukarestin päävalmentajaksi. Hän johdatti Steauan Romanian triplamestariksi kaudella 2014/15. Menestyksestä huolimatta hän jätti seuran kauden jälkeen.


title: Constantin Gâlcă

text: Joulukuussa 2015 Gâlcă palasi RCD Espanyoliin, kun hänestä tuli liigassa häntäpäähän vajonneen seuran päävalmentaja. Hän onnistui niukasti luotsaamaan Espanyolin pois putoamisviivan alapuolelta ja säilyttämään pääsarjapaikkansa. Kauden jälkeen Gâlcă sai potkut seurasta.


Nykyaikaisen viisiottelun maailmanmestaruuskilpailut on vuosittain järjestettävä kansainvälinen nykyaikaisen viisiottelun kilpailu. Kilpailujen järjestämisestä vastaa kansainvälinen nykyaikaisen viisiottelunliitto (UIPM). Ensimmäiset kilpailut järjestettiin vuonna 1949 Tukholmassa. Naiset saivat omat maailmanmestaruuskilpailut vuonna 1981. Vuodesta 1997 miesten ja naisten kilpailut on järjestetty samanaikaisesti.


title: Heather Fell

text: Heather Fell (s. 3. maaliskuuta 1983 Tavistock) on isobritannialainen nykyaikainen viisiottelija. Fell saavutti Pekingin olympialaisissa 2008 hopeaa yksilökilpailuissa. Hänellä on yksi maailmanmestaruus vuodelta 2012 joukkuekilpailuista sekä neljä maailmanmestaruushopeaa. Fell on ammatiltaan uinnin opettaja ja fysioterapeutti.


title: Viktorija Terešuk

text: Viktorija Terešuk (s. 18. helmikuuta 1982 Luhansk) on ukrainalainen nykyaikainen viisiottelija.


title: Viktorija Terešuk

text: Terešuk sijoittui Pekingin olympialaisissa 2008 yksilökilpailuissa alun perin kolmanneksi, mutta menetti mitalinsa vuonna 2017, kun hän jäi kiinni dopingin käytöstä Pekingissä antamansa dopingnäytteen uusintatutkimuksessa.


title: Viktorija Terešuk

text: Terešuk on saavuttanut kolme maailmanmestaruutta, kaksi MM-hopeaa ja kaksi MM-pronssia.


title: Ukko-Pekka Luukkonen

text: Ukko-Pekka Luukkonen (s. 9. maaliskuuta 1999 Espoo) on suomalainen jääkiekkomaalivahti, joka pelaa OHL-joukkue Sudbury Wolvesissa. Hänellä on tulokassopimus NHL-joukkue Buffalo Sabresin kanssa.


title: Ukko-Pekka Luukkonen

text: "Kiekkoareena" -verkkolehden toimittaja Miika Arposen mukaan Luukkonen on isokokoinen ja peittävä maalivahti sekä myös teknisesti taitava ja nopea liikkumaan sivusuunnassa. Arposen mukaan myös hänen pelinlukutaitonsa on hyvällä tasolla. Luukkosella on kuitenkin kehitettävää mailapelaamisessa ja tasaisuudessa.


title: Ukko-Pekka Luukkonen

text: Luukkonen on verrannut itseään pelityyliltään Pekka Rinteeseen, jota hän myös pitää esikuvanaan. Luukkonen on maininnut esikuvikseen myös Miikka Kiprusoffin ja Niklas Bäckströmin, mutta hänen oma torjuntatyylinsä on kuitenkin erilainen heihin verrattuna. Luukkonen on omien sanojensa mukaan kehittänyt oman torjuntatyylin, johon on hänen mukaansa vaikuttanut myös kokemus jalkapallomaalivahtina. Luukkonen tykkää omien sanojensa mukaan tehdä näyttäviä torjuntoja heittäytymällä ja muilla vastaavilla tempuilla.


title: Ukko-Pekka Luukkonen

text: Luukkonen syntyi Espoossa, mutti hän muutti perheineen 5-vuotiaana Hyvinkäälle. Luukkonen on Hyvinkään Jää-Ahmojen kasvatti. Hän siirtyi 15-vuotiaana Hämeenlinnan Pallokerhon C-nuoriin kaudeksi 2014–2015. Luukkonen valittiin kauden päätteeksi C-nuorten SM-sarjan toiseen tähdistökentälliseen. Kauden 2015–2016 hän pelasi suurimmaksi osaksi HPK:n B-nuorissa ja Luukkonen valittiin kauden päätteeksi B-nuorten SM-sarjan toiseen tähdistökentälliseen. Loppukaudella hän nousi kuitenkin 16-vuotiaana seuran A-nuorten pääasialliseksi vastuunkantajaksi HPK:n SM-liigaotteluihin pukeneen Henri Viitalan ohi. Luukkosella oli A-nuorten SM-liigan pudotuspelien paras päästettyjen maalien keskiarvo (1.94). Hänet valittiin sarjan maaliskuun 2016 kuukauden tulokaspelaajaksi.


title: Ukko-Pekka Luukkonen

text: Tammikuussa 2016 Luukkonen solmi kevääseen 2019 asti ulottuvan SM-liigasopimuksen HPK:n kanssa. Hän ei kuitenkaan pukenut liigaotteluihin vielä kaudella 2015–2016. Severstal Tšerepovets varasi Luukkosen 122. pelaajana . Hän lähti kauteen 2016–2017 niin ikään HPK:n kolmosmaalivahtina Nathan Lawsonin ja Emil Larmin takana sekä seuran A-nuorten ykkösmaalivahtina. Lokakuussa 2016 HPK purki Lawsonin sopimuksen, mutta ennen tätä myös Luukkonen joutui viikoiksi sivuun keuhkokuumeen vuoksi. HPK täydensi A-nuorten maalivahtiosastoaan norjalaisella Fredrik Grønstrandilla ja lainasi Larmin aisapariksi SM-liigajoukkueeseen Lukon Antti Karjalaisen. Kuntouduttuaan Luukkonen jatkoi HPK:n A-nuorten pääasiallisena vastuunkantajana ja torjui joukkueen kauden päätteeksi A-nuorten suomenmestaruuteen. Hän puki kauden aikana SM-liigassa neljään runkosarja- ja yhteen playoff-otteluun, mutta jäi kuitenkin ilman peliaikaa.


title: Ukko-Pekka Luukkonen

text: Buffalo Sabres varasi Luukkosen toisella kierroksella 54. pelaajana . Hän oli varaustilaisuuden ensimmäisenä varattu eurooppalaismaalivahti. Elokuussa 2017 HPK lainasi Luukkosen alustavasti koko kauden 2017–2018 kattavalla sopimuksella Mestis-joukkue Lempäälän Kisaan, jossa hän pelasi kauden aikana 24 runkosarja- ja kaksi Suomen Cupin ottelua. Tammikuussa 2018 HPK nosti Luukkosen SM-liigavahvuuteensa Emil Larmin aisapariksi, kun seura vuokrasi Antti Karjalaisen loppukaudeksi Saksaan. Hän sai tililleen ensimmäisen ja kauden ainoaksi jääneen SM-liigaottelunsa jo heti kokoonpanoon noustuaan 25. tammikuuta 2018 KooKoota vastaan, kun Luukkonen vaihdettiin Larmin tilalle HPK:n maalinsuulle 0–3-tappioasemassa ajassa 22.19. Hän torjui ottelussa kuusi kertaa, mutta päästi taakseen kaksi maalia. Lopulta KooKoo viimeisteli tyhjään maaliin 3–6-loppulukemat. Luukkonen pelasi LeKissä myös loppukaudella, mutta joukkueen maalivahtiosaston pudotuspeleissä muodostivat kuitenkin Tappara-laina Christian Heljanko ja JYP/Ilves-laina Markus Ruusu sekä Lassi Yrjölä.


title: Ukko-Pekka Luukkonen

text: Kesäkuussa 2018 Luukkonen teki kolmivuotisen tulokassopimuksen Buffalo Sabresin kanssa. Samalla HPK kertoi hänen pelaavan kauden 2018–2019 vielä lainalla joukkueessa. Samana kesänä OHL-joukkue Sudbury Wolves varasi Luukkosen koko kolmantena pelaajana ja ensimmäisenä maalivahtina. Hän päätti lopulta siirtyä kaudeksi 2018–2019 Wolvesiin.


title: Ukko-Pekka Luukkonen

text: Luukkonen pelasi alle 20-vuotiaiden MM-kilpailuissa vuosina 2018 ja 2019, joista jälkimmäinen turnaus päättyi maailmanmestaruuteen. Hän kantoi molemmissa turnauksissa Suomen pääasiallisen torjuntavastuun. Luukkonen valittiin vuoden 2019 turnauksen tähdistökentälliseen. Valmennus valitsi hänet joukkueensa turnauksen yhdeksi kolmesta parhaasta pelaajasta. Luukkonen valittiin myös Ruotsia vastaan pelatun avausottelun päätteeksi Suomen ottelun parhaaksi pelaajaksi.


title: Ukko-Pekka Luukkonen

text: Luukkonen pelasi myös alle 18-vuotiaiden MM-kilpailuissa vuosina 2016 ja 2017, joista ensimmäinen turnaus päättyi maailmanmestaruuteen ja jälkimmäinen hopeaan. Vuoden 2016 turnauksessa Suomen ykkösmaalivahtina toimi koko alkulohkon ajan Leevi Laakso, mutta hänen sairastuttuaan Luukkonen pelasi turnauksen ensimmäisen ottelunsa puolivälierissä Venäjää vastaan. Hän torjui Suomen 4–3-voittoon ja mitalipeleihin. Välierissä Yhdysvaltoja vastaan Luukkonen torjui Suomelle 2–4-voiton ja hänet valittiin Suomen ottelun parhaaksi pelaajaksi. Finaaliottelu Ruotsia vastaan päättyi 1–6-voittoon ja näin ollen maailmanmestaruuteen. Luukkonen valittiin turnauksen tähdistökentälliseen. Hänet palkittiin myös Suomen joukkueen yhtenä kolmesta parhaasta pelaajasta. Vuoden 2017 turnauksessa Luukkonen toimi Suomen pääasiallisena vastuunkantajana. Hänet valittiin Venäjää vastaan pelatun välieräottelun päätteeksi joukkueensa ottelun parhaaksi pelaajaksi.


title: Ukko-Pekka Luukkonen

text: Luukkonen pelasi myös World U-17 Hockey Challengessa vuonna 2015, jolloin hän toimi kuitenkin Suomen pääasiallisena kakkosmaalivahtina Lassi Lehtiselle ja pelasi vain yhden ottelun. Yhteensä Luukkonen on pelannut seitsemän 20 nuorten ja 15 poikien maaottelua.


title: Ukko-Pekka Luukkonen

text: Luukkosen isoveli Nuutti pelasi jääkiekkoa maalivahtina B-junioriksi asti. Ukko-Pekka Luukkonen harrasti lapsena myös jalkapalloa Hyvinkään Palloseurassa sekä salibandya, partiota ja huilunsoittoa. Hänen isänsä Jari Luukkosen mukaan Ukko-Pekka on nimetty kunnianosoituksena samalla lempinimellä tunnetun Suomen tasavallaan kolmannen presidentin Pehr Evind Svinhufvudin mukaan.


title: Henri Jokiharju

text: Henri Jokiharju (s. 17. kesäkuuta 1999 Oulu) on suomalainen toisen polven jääkiekkoilija, joka pelaa NHL-joukkue Chicago Blackhawksin organisaatiossa. Hän on pelipaikaltaan puolustaja. Seura varasi hänet ensimmäisellä kierroksella 29. pelaajana . Jokiharju laukoo oikealta.


title: Henri Jokiharju

text: "The Sports Forecaster" -sivuston mukaan Jokiharju on lahjakas ja erinomainen hyökkäävä puolustaja, joka on käyttökelpoinen ylivoimapelaaja. Hän erottuu edukseen syöttötaidoillaan, omaa erinomaisen liikkeen ja pelaa korkealla itseluottamuksella kiekon kanssa. Jokiharju ei ole kuitenkaan optimaalisen kokoinen puolustaja, joten hänen tulisi lisätä massaa ja fyysistä voimaa maksimoidakseen potentiaalinsa NHL-tasolla etenkin omassa puolustuspäässä.


title: Henri Jokiharju

text: Jokiharju syntyi Oulussa, kun hänen isänsä Juha pelasi Oulun Kärpissä. Jokiharju muutti perheineen Ranskaan vain muutaman kuukauden ikäisenä, kun Juha siirtyi sinne pelaamaan. Henri aloitti siellä myös luistelukoulun. Juhan lopetettua pelaajauransa kauteen 2003–2004 perhe pelasi Suomeen ja Henri siirtyi pelaamaan varsinaiseen kasvattajaseuraansa, tamperelaiseen KOOVEE:hen. Hän siirtyi yläasteikäisenä Jokereihin, joiden C-nuorten varakapteenina Jokiharju toimi kaudella 2013–2014. Hän oli C-nuorten SM-sarjan runkosarjassa joukkueen tehokkain puolustaja tehoilla 6+17=23. Jokiharju valittiin kauden päätteeksi sarjan toiseen tähdistökentälliseen. Kaudella 2014–2015 hän oli Jokereiden B-nuorten tehokkain puolustaja tehoilla 8+22=30. Jokiharju palkittiin kauden päätteeksi koko B-nuorten SM-sarjan parhaana puolustajana Pekka Marjamäki -palkinnolla ja valittiin sarjan ensimmäiseen tähdistökentälliseen.


title: Henri Jokiharju

text: Kaudeksi 2015–2016 Jokiharju siirtyi Tapparan A-nuoriin. Hän nousi vain 16-vuotiaana joukkueen kärkipuolustajaksi. Jokiharju oli Tapparan tehokkain puolustaja tehoilla 9+20=29, joilla hän jakoi A-nuorten SM-liigan puolustajien pistepörssin seitsemännen sijan KalPan Janne Koposen kanssa. Jokiharju jakoi myös joukkueen sisäisen tehotilaston voiton Aapeli Räsäsen kanssa lukemalla +17. Hänet valittiin A-nuorten SM-liigan helmikuun 2016 kuukauden tulokaspelaajaksi. Kauden päätteeksi Jokiharju valittiin sarjan toiseen tähdistökentälliseen.


title: Henri Jokiharju

text: Toukokuussa 2016 Jokiharju teki Tapparan kanssa kolmivuotisen SM-liigasopimuksen. Samana kesänä WHL-joukkue Portland Winterhawks varasi hänet 25. pelaajana . Jokiharju siirtyi joukkueeseen kaudeksi 2016–2017. Hän voitti koko WHL:n tulokaspuolustajien pistepörssin tehoilla 9+39=48. Jokiharju oli myös Winterhawksin eniten maaleja tehnyt puolustaja Caleb Jonesin kanssa. Hän pelasi kauden aikana CHL Top Prospects Gamessa. Jokiharju teki edustamansa Team Cherryn 7–5-voittoon päättyneessä ottelussa kolme syöttöpistettä ja hänet palkittiin joukkueensa parhaana pelaajana.


title: Henri Jokiharju

text: Kesäkuussa 2018 Jokiharju teki kolmivuotisen tulokassopimuksen Chicago Blackhawksin kanssa. Syksyn harjoitusleirin päätteeksi hän otti paikan joukkueen NHL-kauden 2018–2019 avauskokoonpanosta. Jokiharju teki näin ollen NHL-debyyttinsä runkosarjan avauskierroksella 4. lokakuuta 2018 vieraissa Ottawa Senatorsia vastaan. Hänet merkittiin heti Blackhawksin ykköspuolustajapariin Duncan Keithin viereen. Jokiharju sai ottelussa jääaikaa 19.16 minuuttia. Seuraavassa ottelussa, 6. lokakuuta 2018 vieraissa St. Louis Bluesia vastaan hän avasi pistetilinsä NHL:ssä kahdella syöttöpisteellä, joista jälkimmäinen jäi Jonathan Toewsin tekemän 4–5-voittomaalin kakkossyöttöpisteeksi.


title: Henri Jokiharju

text: Jokiharju pelasi alle 20-vuotiaiden MM-kilpailuissa vuosina 2018 ja 2019, joista jälkimmäinen turnaus päättyi maailmanmestaruuteen. Vuoden 2018 turnauksessa hänet valittiin Tanskaa vastaan pelatun alkulohkon ottelun päätteeksi Suomen ottelun parhaaksi pelaajaksi. Vuoden 2019 turnauksessa Jokiharju toimi joukkueensa varakapteenina. Valmennus valitsi hänet Suomen turnauksen yhdeksi kolmesta parhaasta pelaajasta.


title: Henri Jokiharju

text: Jokiharju pelasi myös alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Jokiharju pelasi myös alle 18-vuotiaiden Ivan Hlinkan muistoturnauksessa vuonna 2015 sekä World U-17 Hockey Challengessa vuonna 2015. Yhteensä hän on pelannut 16 nuorten ja 26 poikien maaottelua.


title: Henri Jokiharju

text: Suomen A-maajoukkueessa Jokiharju on pelannut neljä ottelua tehopistein 1+1=2. Hän teki A-maajoukkuedebyyttinsä vain 18-vuotiaana Carlson Hockey Gamesissa 22. huhtikuuta 2018 Tšekin Prahassa Ruotsia vastaan. Jokiharju teki ottelussa myös ensimmäisen A-maajoukkuemaalinsa. Hän putosi lopulta viimeisten joukossa MM-leiriryhmästä vuoden 2018 turnaukseen.


title: Henri Jokiharju

text: Jokiharjun isoveli Juho pelaa hyökkääjänä Clarksonin yliopistojoukkueessa. Veljesten isä Juha Jokiharju pelasi omalla urallaan hyökkääjänä pudotuspelit mukaan lukien yli 300 SM-liigaottelua sekä useita vuosia ulkomaan sarjoissa.


title: Otto Somppi

text: Otto Somppi (s. 12. tammikuuta 1998 Helsinki) on suomalainen jääkiekkoilija, joka pelaa NHL-joukkue Tampa Bay Lightningin organisaatiossa. Hän pelannee lähinnä AHL-joukkue Syracuse Crunchissa. Somppi on pelipaikaltaan keskushyökkääjä. Jatkoaika.com -sivusto on kuvaillut häntä vahvaksi luistelujaksi, joka viihtyy maalinedustatilanteissa, kykenee fyysiseenkin peliin ja pelaa hyvin molempiin suuntiin.


title: Otto Somppi

text: Somppi syntyi Helsingissä, mutta kasvoi Sipoon Söderkullassa. Hän aloitti jääkiekkoilun Sipoon Wolfissa. Somppi siirtyi jo varhain juniorina Jokereihin, joiden C-nuorten kapteenina hän toimi vuoden "alaikäisenä" kaudella 2012–2013. Kauden 2013–2014 päätteeksi Somppi voitti B-nuorten Suomenmestaruuden. Kauden 2014–2015 hän pelasi lähes kokonaan Jokereiden A-nuorissa, mutta Somppi vahvisti myös seuran B-nuoria, joiden paras pistemies ja syöttäjä hän oli pudotuspeleissä tehoilla 3+7=10.


title: Otto Somppi

text: Halifax Mooseheads varasi Sompin 19. pelaajana . Hän siirtyi joukkueeseen kaudeksi 2015–2016, jolloin Somppi oli Mooseheadsin kolmanneksi paras pistemies tehoilla 13+33=46. Hän pelasi kauden aikana myös CHL Top Prospects Gamessa.


title: Otto Somppi

text: Tampa Bay Lightning varasi Sompin seitsemännellä kierroksella 206. pelaajana . Kaudella 2016–2017 hän jakoi tehoilla 17+24=41 Mooseheadsin sisäisen pistepörssin kolmannen sijan Connor Moynihanin ja Arnaud Durandeaun kanssa. Kaudella 2017–2018 Somppi nousi joukkueen varakapteeniksi ja teki edelliskautta yli tuplasti enemmän tehopisteitä olleen tehoilla 28+55=83 Mooseheadsin paras pistemies ja syöttäjä. Hän sijoittui koko QMJHL:n pistepörssissä kuudenneksi. Somppi voitti myös joukkueensa sisäisen tehotilaston lukemalla +83.


title: Otto Somppi

text: Huhtikuussa 2018 Somppi teki kolmivuotisen tulokassopimuksen Tampa Bay Lightningin kanssa.


title: Otto Somppi

text: Somppi pelasi alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Sompilla oli koko turnauksen paras aloitusprosentti (69,39%). Hänet valittiin alkulohkossa Kanadaa vastaan pelatun ottelun päätteeksi Suomen ottelun parhaaksi pelaajaksi. Hän teki myös finaalissa Ruotsia vastaan voittomaaliksi jääneen 2–0-johtomaalin. Somppi pelasi myös alle 18-vuotiaiden Ivan Hlinkan muistoturnauksessa vuonna 2015.


title: Otto Somppi

text: Somppi edusti myös Suomen alle 17-vuotiaiden maajoukkuetta World U-17 Hockey Challengessa sekä Euroopan nuorten olympiafestivaaleilla vuonna 2015. Hän oli ensimmäisenä mainitussa turnauksessa joukkueensa paras pistemies ja jakoi sisäisen maalipörssin voiton Kristian Vesalaisen kanssa tehoilla 3+3=6. Jälkimmäisenä mainittu turnaus päättyi pronssiin. Somppi on kuulunut sekä alle 16- että 17-vuotiaiden maajoukkueen kapteenistoon. Yhteensä hän on pelannut viisi nuorten ja 42 poikien maaottelua.


title: Otto Somppi

text: Sompin isoveli Juho pelaa Sipoon Wolfin II-divisioonajoukkueessa.


title: Emil Oksanen

text: Emil Oksanen (s. 25. syyskuuta 1998 Kirkkonummi) on suomalainen jääkiekkoilija, joka pelaa SM-liigajoukkue Saimaan Pallossa. Hän on pelipaikaltaan oikea laitahyökkääjä. Faneille.com -sivuston toimittaja Toni Rajamäen mukaan Oksasen suurimmat vahvuudet ovat maalintekotaidoissa. Hän laukoo oikealta.


title: Emil Oksanen

text: Oksanen on Espoon Palloseuran kasvatti. Hän siirtyi juniorina sittemmin Espoo Bluesiin. Oksanen oli kaudella 2012–2013 kahdeksalla osumallaan seuran kakkosjoukkueen paras maalintekijä C-nuorten SM-karsinnoissa. Hän pelasi C-nuorten SM-sarjan runkosarjaa sekä Bluesissa että sen kakkosjoukkueessa. Oksanen oli 17 osumallaan Bluesin paras maalintekijä ja sijoittui yhteensä 30 osumallaan koko sarjan maalipörssissä toiseksi edellään vain Jää-Ahmojen Eemil Laine. Hän voitti Bluesissa kauden päätteeksi C-nuorten SM-hopeaa. Kaudella 2013–2014 Oksanen voitti sekä C-nuorten Suomenmestaruuden että B-nuorten SM-hopeaa.


title: Emil Oksanen

text: Kauden 2014–2015 Oksanen vietti suurimmaksi osaksi Bluesin B-nuorissa, mutta hän vietti kevätkautensa lähinnä seuran A-nuorissa, jossa Oksanen voitti kauden päätteeksi SM-pronssia. Hän edusti Bluesin A-nuoria myös Junior Club World Cupissa. Ensimmäisellä kokonaisella A-juniorikaudellaan 2015–2016 Oksanen jakoi tehoilla 28+31=59 joukkueen sisäisen maalipörssin voiton Kasper Björkqvistin kanssa ja oli toiseksi paras pistemies hänen jälkeensä. Oksanen jakoi koko A-nuorten SM-liigan maalipörssin neljännen sijan neljän muun pelaajan kanssa ja hän sijoittui pistepörssissä kahdeksanneksi. Oksanen jakoi myös 13 osumallaan sarjan ylivoimamaalipörssin voiton Ilveksen Julius Mattilan kanssa. Hän voitti kauden päätteeksi A-nuorten SM-hopeaa.


title: Emil Oksanen

text: Keväällä 2016 Sioux Falls Stampede varasi Oksasen koko USHL-junioriliigan varaustilaisuuden yhdeksentenä pelaajana. Hän oli siirtymässä joukkueeseen kaudeksi 2016–2017 aikomuksena pelata seuraavalla kaudella Yhdysvaltain yliopistosarjoissa. Kesäkuussa Oksanen päätti kuitenkin yllättäen tehdä vuoden mittaisen sopimuksen konkurssiin ajautuneen Bluesin tilalle perustetun Espoo Unitedin kanssa ja siirtyä pelaamaan Mestistä. Oksasen mukaan päätöksen takana oli hyvä urheilullinen mahdollisuus rakentaa kiekkouraa. Hänen tulokaskautensa 2016–2017 toi 48 runkosarjaottelussa tehot 13+6=19 ja 11 playoff-ottelussa tehot 1+5=6. Oksanen jakoi pudotuspeleissä Espoo Unitedin sisäisen syöttöpörssin voiton Niklas Tikkisen ja Victor Westermarckin kanssa. Hänet valittiin Mestiksen maaliskuun 2017 kuukauden tulokaspelaajaksi. Oksanen voitti kauden päätteeksi Mestis-pronssia.


title: Emil Oksanen

text: WHL-joukkue Regina Pats varasi Oksasen 120. pelaajana . Elokuussa 2017 hän purki yhteisymmärryksessä sopimuksensa Espoo Unitedin kanssa. Pian tämän jälkeen hänen vahvistettiin siirtyvän kaudeksi 2017–2018 Oksasen varanneeseen Regina Patsiin. Hän oli tehoilla 16+32=48 joukkueen neljänneksi paras pistemies. Pats isännöi kauden päätteeksi Memorial Cup -lopputurnausta, jossa Oksanen eteni joukkueen kanssa aina finaaliin saakka, mutta mestaruuden vei lopulta kuitenkin QMJHL-joukkue Acadie–Bathurst Titan lukemin 3–0.


title: Emil Oksanen

text: Kaudeksi 2018–2019 Oksanen palasi Suomeen ja siirtyi kaksivuotisella SM-liigasopimuksella Saimaan Palloon. Joukkuetta valmentaa hänelle Bluesin A-nuorista tuttu Tero Lehterä. Oksanen teki liigadebyyttinsä runkosarjan avauskierroksella 14. syyskuuta 2018 vieraissa KooKoota vastaan. Hänet merkittiin SaiPan kolmosketjun vasempaan laitaan Tomi Iso-Mustajärven ja Ahti Oksasen viereen. Emil Oksanen sai ottelussa jääaikaa 10.42 minuuttia. Hän teki myös liigauransa avausmaalin. Oksanen onnistui maalinteossa myös voittomaalikilpailussa molemmilla yrityksillään, joista jälkimmäinen osuma ratkaisi SaiPalle 5–6-voiton. Hän keräsi ottelussa myös yhden kahden minuutin jäähyn kampituksesta.


title: Emil Oksanen

text: Oksanen pelasi alle 18-vuotiaiden MM-kilpailuissa vuonna 2016, jolloin hän voitti maailmanmestaruuden. Oksanen pelasi myös alle 18-vuotiaiden Ivan Hlinkan muistoturnauksessa vuonna 2015, jolloin hän jakoi lukemalla +4 Suomen sisäisen tehotilaston voiton kolmen muun pelaajan kanssa. Oksanen pelasi myös World U-17 Hockey Challengessa vuonna 2015. Yhteensä hän on pelannut kahdeksan nuorten ja 25 poikien maaottelua.


title: Miro Heiskanen

text: Miro Heiskanen (s. 18. heinäkuuta 1999 Espoo) on suomalainen jääkiekkopuolustaja, joka pelaa NHL-joukkue Dallas Starsin organisaatiossa. Seura varasi hänet koko NHL:n varaustilaisuuden kolmantena pelaajana kesällä , jolloin Heiskasesta tuli Aki Bergin (3. varaus vuodelta ) ohella kaikkien aikojen pienimmällä numerolla NHL:ään varattu suomalaispuolustaja.


title: Miro Heiskanen

text: Elite Prospects -sivuston analyysin mukaan Heiskanen on eliittitason kahden suunnan puolustaja ja hyvä pelintekijä, jolla on perustaidot kaikkiin puolustajan rooleihin. Hänet mainitaan sulavaksi luistelijaksi, jolta löytyy ketteryyttä, urheilullisuutta ja tasaisuutta. Heiskanen liikuttaa kiekkoa korkealla itseluottamuksella ja tuo kiekkoa hyvin ylös. Hän ei myöskään kaihda fyysisiä tilanteita ja katkaisee hyvin vastustajan syöttölinjoja.


title: Miro Heiskanen

text: Muun muassa entinen NHL-pelaaja ja kykyjenetsijä Igor Larionov sekä toimittaja Craig Button ovat verranneet Heiskasta Nicklas Lidströmiin hänen pelinlukutaitojensa myötä. Häntä on usein verrattu pelityyliltään myös Scott Niedermayeriin, jota Heiskanen pitää myös yhtenä esikuvistaan. Nykypelaajista hän on itse maininnut esikuvikseen myös Erik Karlssonin ja Duncan Keithin, joista ensimmäisenä mainittuun Heiskasta on myöskin julkisuudessa verrattu.


title: Miro Heiskanen

text: Faneille.com -sivuston toimittaja Toni Rajamäen keväällä 2016 kirjottaman analyysin mukaan pelipaikkaansa nähden varsin pienikokoinen Heiskanen verrattavissa pelityyliltään Petteri Nummeliniin, sillä hän seuraa aina omien hyökkääjiensä liikkeitä. Rajamäki mainitsee hänen vahvuuksiinsa myös kiekolliset ratkaisut ja luistelutekniikan.


title: Miro Heiskanen

text: Heiskanen on Espoo Bluesin kasvatti. Hänet palkittiin kauden 2010–2011 päätteeksi Blues Etelän parhaana puolustajana seuran omissa kauden päättäjäisissä. Heiskanen siirtyi 14-vuotiaana Helsingin IFK:hon kaudeksi 2013–2014. Hän nousi jo 16-vuotiaana ensimmäisellä A-juniorikaudellaan 2015–2016 joukkueensa kärkipuolustajiin ja teki 30 runkosarjaottelussa tehot 3+11=14. Heiskanen ei kuitenkaan pelannut A-nuorten SM-liigan pudotuspeleissä, vaan vahvisti HIFK:n B-nuoria. Hänet palkittiin kauden päätteeksi A-nuorten SM-liigan vuoden tulokkaana Yrjö Hakala -palkinnolla.


title: Miro Heiskanen

text: Toukokuun 2016 lopulla Heiskanen teki HIFK:n kanssa kolmivuotisen SM-liigasopimuksen. Samana kesänä Salavat Julajev Ufa varasi hänet 52. pelaajana . Heiskanen debytoi HIFK:n liigajoukkueessa kaudella 2016–2017 ja pelasi ensimmäisen miesten pääsarjaottelunsa Mestarien liigassa 9. syyskuuta 2016 vieraissa tanskalaista Esbjerg Energya vastaan. Vain 17-vuotias Heiskanen sai ottelussa myös syöttöpisteen oltuaan kakkossyöttäjänä Juuso Puustisen tekemään ylivoimamaaliin.